qundao/data-zh-poetry huggingface dataset:
浣溪沙
作者：沈宜修
朝代：明

飞絮江干雨乍晴。风前密叶缀红英。落霞偏映夕阳明。不为春愁慵簇蝶，自多闲闷恼啼莺。断肠魂梦两无凭。
浣溪沙·七夕
作者：沈宜修
朝代：明

落日妆成罢锦梭。步摇仙佩紫云罗。银河风静出金珂。青鹊妆催眉月小，紫鸾彩簇步云多。双栖玉树笑嫦娥。
浣溪沙·仲夏即事
作者：沈宜修
朝代：明

喜得新来几日闲。半晴梅雨绿窗间。小池初涨绿湾湾。处处鸠啼帘不捲，时时花落草成斑。轻云飞去隔青山。
浣溪沙·侍女随春破瓜时善作娇憨之态，诸女咏之，余亦戏作
作者：沈宜修
朝代：明

袖惹飞烟绿鬓轻。翠裙拖出粉云屏。飘残柳絮未知情。千唤懒回佯看蝶，半含娇语恰如莺。嗔人无赖恼秦筝。
浣溪沙·偶成
作者：沈宜修
朝代：明

日午庭皋一叶飞。世间莫问是和非。且看征雁傍云低。苔上浅痕随步缓，阑前闲影任花移。不须重论古今时。
浣溪沙·和仲韶寄韵
作者：沈宜修
朝代：明

春事阑珊可怨嗟。愁看柳絮逐风斜。碧云天际正无涯。莫问燕台曾落日，休怜吴地有飞花。春风总不属侬家。
浣溪沙·和君晦
作者：沈宜修
朝代：明

抛掷琼箫懒弈棋。粉香融汗润酥肌。花时常自怨春迟。上苑宫鸦啼落日，画屏香鸭锁离思。淡匀酒色晕红腮。
浣溪沙·咏雪
作者：沈宜修
朝代：明

昨夜银屏透峭寒。朝来庭霰绕阑干。天涯遥忆漫相看。千里不分鸾袖色，三湘欲断雁书难。碎琼杂佩舞珊珊。
浣溪沙·寒夜有怀
作者：沈宜修
朝代：明

藓碧莎平草■陈。画阑十二月初新。寥寥疏景一庭匀。露冷半天迷极望，云■几树映寒津。紫箫声里隔行人。
浣溪沙·早春感悼
作者：沈宜修
朝代：明

休问楼前柳色匀。只应赢得镜中颦。年年此日作愁人。草欲妒裙还似旧，月来窥梦却如新。可怜无处觅无春。
浣溪沙·时往金陵，赠别张倩倩表妹
作者：沈宜修
朝代：明

枫叶无愁绿正肥。多情空自绕鸥矶。今宵千里断肠时。一棹青山人正远，半床红豆雨初飞。别离无奈思依依。
浣溪沙·春日
作者：沈宜修
朝代：明

细雨庭皋湿翠苕。深红浅碧缀良宵。东风惹得燕嗔娇。杨柳丝摇春不定，梨花粉褪月无聊。年年空自锁春饶。
浣溪沙·春闺
作者：沈宜修
朝代：明
体裁：词

淡薄轻阴拾翠天。细腰柔似柳飞绵。吹箫闲向画屏前。诗句半缘芳草断，鸟啼多为杏花残。夜寒红露湿秋千。
浣溪沙·春闺
作者：沈宜修
朝代：明

淡薄轻阴拾翠天。细腰柔似柳飞绵。吹箫闲向画屏前。诗句半缘芳草断，鸟啼多为杏花残。夜寒红露湿鞦韆。
浣溪沙·暮春感别
作者：沈宜修
朝代：明

芳草连天不耐芟。柳丝无力系征帆。垂条空折手纤纤。人去河梁生寂寞，燕归帘榭自呢喃。可怜对酒湿青衫。
浣溪沙·秋夜
作者：沈宜修
朝代：明

露滴梧桐叶叶黄。流莺时度小回廊。画屏愁掩是潇湘。何处碧笙吹断月，此时玉钿爇清香。消魂时候漏初长。
浣溪沙·秋思
作者：沈宜修
朝代：明

尽日轻阴锁画阑。横陈锦瑟曲声残。一庭秋色半阑珊。览卷意慵添睡思，凭■花落惜春寒。篆烟聊拨袅屏山。
浣溪沙·秋思
作者：沈宜修
朝代：明

束尽纤罗不禁秋。白蘋风浪几时休。断肠明月又如钩。露湿丛花三径老，帘移疏影一庭幽。清砧久欲倚重楼。
浣溪沙·秋闺
作者：沈宜修
朝代：明

新月桐帘影上钩。露寒庭院一天秋。金风飒飒夜悠悠。砧杵带愁敲远梦，雁声衔恨落高楼。碧云流断暮江幽。
浣溪沙·闺情
作者：沈宜修
朝代：明

泛水浮红自在流。风前花落思悠悠。堤边杨柳弄轻柔。细雨淡烟芳树寂，轻香浅梦画屏幽。寸肠禁得许多愁。
浣溪沙·雪霁
作者：沈宜修
朝代：明

万树苍茫尽夕烟，庭梅半吐小窗前。星河耿耿月初悬。寒漏声中消蕙草，腊花影里润芸蝉。此时良夜更堪怜。
清平乐
作者：沈宜修
朝代：明

杨花无力。拂袖怜春色。长爱娇嗔人不识。水剪双眸欲滴。春风宝帐多情。襄王空惹云行。恼得东君怊怅，夜寒脉脉愁盈。
清平乐
作者：沈宜修
朝代：明

柔情如结。著意凭谁说。春去风翻帘外铁。几度天涯明月。无端故故思量。绿窗梦远潇湘。啼鸟不知人恨，数声唤落斜阳。
清平乐·为侍女随春作似仲韶
作者：沈宜修
朝代：明

凌波微步。已入陈王赋。薄命谁怜愁似雾。恼乱灯前无数。樱桃红雨难禁。梨花白雪空吟。落得春风消瘦，断肠泪滴瑶琴。
清平乐·代人闺怨
作者：沈宜修
朝代：明

王孙何处。草遍羞回顾。啼鸟帘笼吹日暮。依旧春风空度。泪流滴尽鲛绡。月明吹断琼箫。愁看楼前杨柳，倚栏独自魂消。
清平乐·春暮
作者：沈宜修
朝代：明

东风弄晓。绿柳堤边袅。何事丝丝垂缭绕。惹尽空闲烦恼。落花舞絮盈盈。难禁春色飘零。日暮云天碧外，那堪百啭莺声。
满庭芳·七夕
作者：沈宜修
朝代：明
体裁：词

玉树香浮，金波彩泛，细风轻送云行。桥边乌鹊，千古说多情。何事欢娱易散，空怅望、玉镜银屏。堪怜处，年年芳草，青黛锁秋横。盈盈。增怅望、更更漏点，处处鸡声。看疏星渐晓，珠露飞英。肠断鲛绡帕上，休回首、枉自魂惊。还须问，长河渺渺，流向几时平。
满庭芳·七夕
作者：沈宜修
朝代：明

玉树香浮，金波彩泛，细风轻送云行。桥边乌鹊，千古说多情。何事欢娱易散，空怊怅、玉镜银屏。堪怜处，年年芳草，青黛锁秋横。盈盈。增怅望、更更漏点，处处鸡声。看疏星渐晓，珠露飞英。肠断鲛绡帕上，休回首、枉自魂惊。还须问，长河渺渺，流向几时平。
满庭芳·感怀
作者：沈宜修
朝代：明

秋色将分，暮云初合，四壁蛩韵悲憀。薄红微雨，几度自清宵。多少西风萧瑟，吹不尽、楚梦秦箫。疏杨外，芙蕖映水，清露镜中凋。聊聊。无语处、酒凝杯冷，炉缓香飘。又莺愁蝶倦，花草烟消。且把残灯重剔，寻旧句、看取红绡。从今后，凭他风月，暮暮与朝朝。
满庭芳·春怨
作者：沈宜修
朝代：明

帘月光微，屏山昼寂，断魂长绕离亭。小窗人静，无语正伤情。独对残灯明灭，空憔悴、难问寒英。熏笼倚，香销镂枕，愁极不闻更。清清。听塞雁、天边嘹唳，往事频惊。叹薇花梦杳，翠黛凝横。漫说流黄锦字，何处寄、天上瑶京。多少恨，凭风吹去，飞绕凤凰城。
满庭芳·端午
作者：沈宜修
朝代：明

团扇裁冰，宫盘射粉，画帘不上银钩。绣符艾虎，双绕玉搔头。皓腕轻笼綵缕，蒲英泛、蚁绿金瓯。雕栏外，桐花低映，红袖赏扶留。香浮。风淡淡、回廊转午，人倚重楼。问当年菰黍，谁为飘流。杨柳斜阳归晚，人去后、曲散梁州。空馀下，暮云凄霭，长绕楚江秋。
点绛唇
作者：沈宜修
朝代：明

宝镜空圆，薄情犹忆当初否。指环在手。对面成拖逗。自悔无端，信得虚名骤。重阳后。安排消瘦。愁病长相守。
点绛唇
作者：沈宜修
朝代：明

往事堪悲，断魂最是风光好。又弹别调。再续应休了。待欲抛开，忍见双欢笑。清灯悄。黄花愁老。恨逐西风晓。
点绛唇·代人写恨
作者：沈宜修
朝代：明

满日秋光，厌听反舌啼声■。泪流多少。回望巫山杳。几度思量，落得空烦恼。须知道。断肠难告。总付平波渺。
点绛唇·春闺
作者：沈宜修
朝代：明

啼鸟娇春，细风吹向愁边近。断肠难问。嫩箨含新粉。梦绕天涯，总是无凭准。黄昏信。落红成阵。买尽东风恨。
玉蝴蝶·思张倩倩表妹
作者：沈宜修
朝代：明

蓦地流光惊换，画阑一带，烟柳初齐。乍暖轻寒，庭院尽日帘垂。送愁来、数声啼鸟，牵梦去、几树游丝。忆当年，情含宝帐，未解春思。堪悲。盈盈极目，几多江水，隔若天涯。恨结丁香，也应还、自怪香綦。漫思量、花前旧约，空怊怅、虚负芳期。又谁知，夜窗魂断，晓镜低眉。
瑶池燕
作者：沈宜修
朝代：明

轻寒阵阵欺花困。半袅垂杨，乍笼馀恨。藏微晕。罗巾愁湿妆前认。傍帘栊、花影堆闷。香消损。东风几负春信。凭谁讯。平波正远怜双鬓。
瑶池燕·和君晦韵
作者：沈宜修
朝代：明

游丝扑絮酣娇困。落尽寒香，素华留恨。檀融晕。镜中休问还羞认。隔花梢、莺语新闷。芳菲损。能消几度花信。情难讯。春风幽韵愁青鬓。
百字令·重五悼亡兼感怀
作者：沈宜修
朝代：明

伤心时候，又端阳景色，依然满目。暗柳藏莺千百啭，声绕画帘风竹。旧恨吟花，新愁泣梦，细雨凝蒲绿。泪残芳草，断魂何处难续。休说箫鼓年年，龙舟竞渡，玉盌倾醽醁。今古兴衰多少事，不尽沅湘万曲。明月山空，青松露寂，烟水飞云骛。落霞影里，乍如数椽茅屋。
百字令·重五悼亡兼感怀
作者：沈宜修
朝代：明
体裁：词

伤心时候，又端阳景色，依然满目。暗柳藏莺千百啭，声绕画帘风竹。旧恨吟花，新愁泣梦，细雨凝蒲绿。泪残芳草，断魂何处难续。休说箫鼓年年，龙舟竞渡，玉碗倾醽醁。今古兴衰多少事，不尽沅湘万曲。明月山空，青松露寂，烟水飞云骛。落霞影里，乍如数椽茅屋。
秋夜
作者：沈宜修
朝代：明

悲秋不是断肠初，风景依依云影疏。玉漏自残灯自落，小窗斜月半庭虚。
秋思
作者：沈宜修
朝代：明

鹊镜容消只自知，碧云黄叶动离思。闲愁紫袖衫前色，旧恨青春树上丝。《子夜》有情新乐府，伤秋多病送归辞。江头八月西风起，寥廓天高鸟度迟。
立秋夜感怀
作者：沈宜修
朝代：明

凉夜悠悠露气清，晴虫凄切草间鸣。高林一叶人初去，短梦三更感乍生。自恨回波千曲绕，空馀残月半窗明。文园多病悲秋客，摇落西风万古情。
系裙腰·春情
作者：沈宜修
朝代：明

东风薄劣絮飞斜。红香落、乱朝霞。榆钱不买春风住，人未还家。翠绡泪，滴无涯。小院重重芳草绿，屏半掩、梦梨花。鹃声又唤黄昏近，几阵归鸦。渐看月影到窗纱。
绛都春·上元后
作者：沈宜修
朝代：明

轻烟逗雨。把阵阵柔风，低萦庭树。草色乍芳，梅影初斜消几许。春莺早暗惊时序，上元也、无端来去。鸭香蕙翠，鹊声弄喜，画阑私语。渐近。飞花引燕，帘前舞、又惹人添离句。■锁星残，玉胆瓶欹银屏晚，松梢月冷浮清露。浅寒淡、碧云横暮。知见红绿争妍，总堪愁处。
花心动·忆怀
作者：沈宜修
朝代：明

芳草含烟，送斜阳、枝头鸟声啼歇。弱柳弄条，轻碧分丝，过了上元佳节。峭寒庭院帘栊晚，燃灯罢、蟾光初缺。暗香满、东风影里，岁华惊瞥。却恨无端薄劣。萦损尽、柔肠百回千折。晓色入帏，惜别匆匆，别语何曾共说。而今徒有魂旋绕，争知人心空切。祗赢得、悠悠黯然愁结。
茉莉花
作者：沈宜修
朝代：明

如许閒宵似广寒，翠丛倒影浸冰团。梅花宜冷君宜热，一样香魂两样看。
菩萨蛮
作者：沈宜修
朝代：明

古今流水愁南浦。浦南愁水流今古。清浅棹人行。行人棹浅清。问谁凭去信。信去凭谁问。多恨怯裁歌。歌裁怯恨多。
菩萨蛮
作者：沈宜修
朝代：明

叶飞愁别惊寒怯。怯寒惊别愁飞叶。流水送行舟。舟行送水流。乱鸦归树晚。晚树归鸦乱。樽酒对销魂，魂销对酒樽。
菩萨蛮
作者：沈宜修
朝代：明

小屏萝荫馀香袅。袅香馀荫萝屏小。衣袖半烟霏。霏烟半袖衣。日斜弹怨瑟。瑟怨弹斜日。低柳挂蝉嘶。嘶蝉挂柳低。
菩萨蛮
作者：沈宜修
朝代：明

旧容销尽寒梅瘦。瘦梅寒尽销容旧。新恨别伤人。人伤别恨新。杏林春醉景。景醉春林杏。嘶马听归期，期归听马嘶。
菩萨蛮
作者：沈宜修
朝代：明

曲阑凭遍看漪绿。绿漪看遍凭阑曲。流水去时愁。愁时去水流。井桐疏叶冷。冷叶疏桐井。横笛晚舟轻。轻舟晚笛横。
菩萨蛮
作者：沈宜修
朝代：明

月圆空自长离别。别离长自空圆月。虫露泣残红。红残泣露虫。竹敲风弄菊。菊弄风敲竹。愁夜一声秋。秋声一夜愁。
菩萨蛮
作者：沈宜修
朝代：明

柳疏垂映长亭酒。酒亭长映垂疏柳。人去促飞尘。尘飞促去人。雁征愁信远。远信愁征雁。弹泪染绡纨。纨绡染泪弹。
菩萨蛮
作者：沈宜修
朝代：明

濛濛细雨丝红落。乱莺啼树春愁恶。风絮舞闲庭。花寒锁昼清。雕阑凭独遍。飞入双双燕。春色与归期，归迟春去迟。
菩萨蛮
作者：沈宜修
朝代：明

燕惊归候悲纨扇。扇纨悲候归惊燕。蕉雨隔窗绡。绡窗隔雨蕉。豆含花似瘦。瘦似花含豆。肠断正更长。长更正断肠。
菩萨蛮
作者：沈宜修
朝代：明

白蘋凄影悲秋客。客秋悲影凄蘋白。鱼渚恨无书。书无恨渚鱼。玉肌凉夜独。独夜凉肌玉。银枕梦花兰。兰花梦枕银。
菩萨蛮
作者：沈宜修
朝代：明

碧天连渚秋云夕。夕云秋渚连天碧。山远共江寒。寒江共远山。素裙飘薄雾。雾薄飘裙素。明月映波平。平波映月明。
菩萨蛮
作者：沈宜修
朝代：明

碧烟凄影疏梅白。白梅疏影凄烟碧。春早又伤人。人伤又早春。乱魂随梦断。断梦随魂乱。愁寄暮云流。流云暮寄愁。
菩萨蛮
作者：沈宜修
朝代：明

红飘满路春风扑。柳丝绕烟云连阁。香袅篆霏浮。帘移影月流。更随尘暗去。人散飞霞处。春露滴花来。寒枝一半开。
菩萨蛮
作者：沈宜修
朝代：明

落红催雨平阴薄。薄阴平雨催红落。烟树霭长川。川长霭树烟。捣衣惊梦悄。悄梦惊衣捣。哀雁暮归来。来归暮雁哀。
菩萨蛮
作者：沈宜修
朝代：明

钏金松冷澄江练。练江澄冷松金钏。唇点罢桃匀。匀桃罢点唇。绣帘窥月逗。逗月窥帘绣。情寄楚山清。清山楚寄情。
菩萨蛮
作者：沈宜修
朝代：明

鸟啼怜遍春庭草。草庭春遍怜啼鸟。丝柳乍烟霏。霏烟乍柳丝。竹窗摇影绿。绿影摇窗竹。帘逗月纤纤。纤纤月逗帘。
菩萨蛮·仲春望前夜景
作者：沈宜修
朝代：明

琅玕戛翠敲寒玉。参差弄影回廊曲。月色净无尘。花含一半春。轻烟弄嫩柳。梅落疏风候。横碧挂星稀。闲云寂不飞。
菩萨蛮·元夕
作者：沈宜修
朝代：明

疏风弄影梅初放。月圆春树笼烟飏。细雾拂灯华。琼卮落彩霞。轻云飞送碧。寒雪凝光白。一管紫琼箫。声声出画绡。
菩萨蛮·元夕后送别长女昭齐
作者：沈宜修
朝代：明

画屏开宴烧银烛。一樽重按阳关曲。小院罢灯红。落梅吹断风。帘前今夜月。明晚伤离别。到得看花时。依然愁独知。
菩萨蛮·咏怀
作者：沈宜修
朝代：明

唾壶击破心灰折。旧游回首西风冽。疏柳一丝丝。夕阳长自垂。画帘闲夜月。霜冷凝珂雪。云去碧天秋。花含无限愁。
菩萨蛮·对雪忆亡女
作者：沈宜修
朝代：明

疏梅香吐西阑曲。娟娟一片潇湘绿。白雪绕庭飞。彤云接树低。谢娘何处去。辜负因风句。莫把旧诗看。空怜花正寒。
菩萨蛮·春思
作者：沈宜修
朝代：明

轻分骤别伤情黯。惜花闷月香消减。愁缓缕金裳。纤罗透薄凉。轻蛾颦浅黛。山远■■叆。天碧晚来晴。啼鸦更几声。
菩萨蛮·春闺
作者：沈宜修
朝代：明

紫骝嘶遍垂杨晓。绿窗人正腰肢小。红袖拂琼箫。含情注小桃。春归人去远。春去人归晚。莫把杏花吹。夜声啼子规。
菩萨蛮·春闺回文
作者：沈宜修
朝代：明

絮莺啼梦春光曙。曙光春梦啼莺絮。迟日下帘垂。垂帘下日迟。看花凭玉腕。腕玉凭花看。红袖暖香笼。笼香暖袖红。
菩萨蛮·暮秋夜雨时在金陵
作者：沈宜修
朝代：明

闲庭滴沥秋宵雨。纱窗灯影愁无语。明月几时来。芙蓉何处开。小楼应寂寞。一夜江枫落。雁唳碧天长。残更敲断肠。
菩萨蛮·秋思回文
作者：沈宜修
朝代：明

荇风摇碧帘遮影。影遮帘碧摇风荇。凉月照宵长。长宵照月凉。暮云飞寂露。露寂飞云暮。幽思伴香篝。篝香伴思幽。
菩萨蛮·赠张倩倩表妹
作者：沈宜修
朝代：明

雁行吹乱云边字。青衫拭遍天涯泪。樽酒话愁长。相看各断肠。此番人意热。不似前时节。留语待王孙。应思一饭恩。
菩萨蛮·送仲韶北上回文
作者：沈宜修
朝代：明

碧烟凄绕愁行客。客行愁绕凄烟碧。肠断隔山长。长山隔断肠。晓风凄月小。小月凄风晓。楼倚奈人愁。愁人奈倚楼。
菩萨蛮·重午
作者：沈宜修
朝代：明

薄罗皓腕笼香结。诗题纨扇初裁雪。日影下重楼。波浮菰黍流。黄鹂啼乍歇。绿柳吹新月。芳草遍天涯。王孙归正赊。
虞美人 闰 六月初七
作者：沈宜修
朝代：明

年年新月钩帘小。鹊语星桥早。鸳鸯楼上罢流黄。正是香生碧簟、夜来凉。今宵空惹回肠切。数尽萤明灭。双娥蹙泪湿娇愁。拚取恨随槎影、再悠悠。
虞美人·春雪
作者：沈宜修
朝代：明

玉楼吹落东风月。树树梨花发。江南春信碧云赊。偏引粉香随蝶、梦天涯。归鸿欲度迷湘渚。远恨浑如许。休怜缥缈碎琼飞。却是助人幽思、怯春衣。
虞美人·瓶中腊梅
作者：沈宜修
朝代：明

生香素面檀融晕。懒傅何郎粉。胆瓶折取贮仙葩。试看渐将春色、逗些些。纤枝不斗东风巧。耐雪冲寒早。镜前新写汉宫妆。却把玉颜淡淡、拂轻黄。
虞美人·立春
作者：沈宜修
朝代：明

东风已上堤边柳，雪意还依旧。画罗彩胜学裁新。不道闲愁又送、许多春。年年只是侵蓬鬓。花信何须问。待看双燕几时来。犹忆杏花长对、月徘徊。
蝶恋花 其一 桂
作者：沈宜修
朝代：明

蟾兔清辉浮碧树。帘榭横枝，恍惚淹留处。画出淮南招隐谱。光寒却趁幽芳注。叶底金鹅愁欲曙。蠹饵■■，以滴庐山露。汉殿灵波奇艳吐。风来云外飘香暮。
蝶恋花 其三 柳
作者：沈宜修
朝代：明

几度春来眉黛妩。一夜池塘，楚女腰肢妒。栖得啼鸦垂远浦。梨花好共风前觑。绿倩东君曾作主。欲系行人，难绾征鞍住。灞上依依芳草护。斜阳去后章台路。
蝶恋花 其二 竹
作者：沈宜修
朝代：明

曲径扶疏栖凤羽。细数花阶，露冷桃枝聚。历乱湘妃罗袜步。斑斑泪点浑难睹。拂袖檀栾低映户。绿荫葳蕤，柯笛森如许。仙人坛石遥相顾。琅玕粉拂红妆妇。
蝶恋花 其五 蕉
作者：沈宜修
朝代：明

嫩绿轻翻巫峡楚。长倚湖山，缥缈临风举。翠袖不禁霜下舞。霓裳恐化云飞去。梦入潇湘疏雨助。淅沥清宵，似向纤阿语。花露润堪消肺暑。药阑晚弄移阴覆。
蝶恋花 其六 紫薇
作者：沈宜修
朝代：明

浓染胭脂初雨过。绮阁红霞，满地馀烟雾。偏向黄昏重叠布。繁枝不比梅花五。却忆元郎聊共侣。官舍浔阳，不与春风据。一树堪怜难折取。开樽且自歌金缕。
蝶恋花 其四 梅
作者：沈宜修
朝代：明

庾岭南枝看渐误。清浅浮香，空忆诗人赋。上苑同心谁并数。江城笛里吹还膴。公主犹怜妆额素。千里江南，又把秾阴度。雪夜扬州非似故。咏花树下成新句。
蝶恋花·七夕
作者：沈宜修
朝代：明

佳节漫凭真与误。聊设罍尊，看取桥争渡。倩得蝉声迟日暮。斜河一带疏云度。乘兴花阴杯莫负。望里星飞，却是流萤错。遥忆难堪归去路。明朝愁杀残机坐。
蝶恋花·偶感
作者：沈宜修
朝代：明

昨夜月明花溅泪。落尽寒英，心绪浑如醉。风里烟丝将染翠。纱窗晓鸟啼声碎。蓦地愁来何处避。百转思量，掉下全无计。更被萋萋芳草殢。悠悠长自相萦系。
蝶恋花·元夕
作者：沈宜修
朝代：明

疏影横帘烟景暮。万树银花，一夜东风吐。粉片落梅吹绣户。画堂香缕飘红雾。人约黄昏明月妒。何似芸笺，彩袖题三五。莫问沉沉壶漏度。夜深还草鹪鹩赋。
蝶恋花·和张倩倩思君庸作
作者：沈宜修
朝代：明

竹影萧森凄曲院。哪管愁人，吹破西风面。一日柔肠千刻断。残灯结泪空成片。细雨伤情过夜半。阵阵南飞，都是无书雁。薄倖难凭归计远。梨花雨对罗巾伴。
蝶恋花·小婢寻香，婀娜有致，楚楚如秋棠，可怜年十二而死，怆然哀之赋此
作者：沈宜修
朝代：明

巫女腰肢天与慧。浅发盈盈，碧嫩红阑蕙。满地莺声花落碎。春茸剪破难重缀。蝴蝶寻飞香入袂。不道东风，拍断游丝脆。最是双眸秋水媚。可怜雨溅胭脂退。
蝶恋花·感怀
作者：沈宜修
朝代：明

犹见梅寒枝上小。昨夜东风，又向庭前绕。梦破纱窗啼曙鸟。无端不断闲烦恼。却恨疏帘帘外渺。愁里光阴，脉脉谁知道。心绪一砧空自捣。沿阶依旧生芳草。
蝶恋花·桂
作者：沈宜修
朝代：明

蟾兔清辉浮碧树。帘榭横枝，恍惚淹留处。画出淮南招隐谱。光寒却趁幽芳注。叶底金鹅愁欲曙。蠹饵■■，以滴庐山露。汉殿灵波奇艳吐。风来云外飘香暮。曲径扶疏栖凤羽。细数花阶，露冷桃枝聚。历乱湘妃罗袜步。斑斑泪点浑难睹。拂袖檀栾低映户。绿荫葳蕤，柯笛森如许。仙人坛石遥相顾。琅玕粉拂红妆妇。几度春来眉黛妩。一夜池塘，楚女腰肢妒。栖得啼鸦垂远浦。梨花好共风前觑。绿倩东君曾作主。欲系行人，难绾征鞍住。灞上依依芳草护。斜阳去后章台路。庾岭南枝看渐误。清浅浮香，空忆诗人赋。上苑同心谁并数。江城笛里吹还膴。公主犹怜妆额素。千里江南，又把秾阴度。雪夜扬州非似故。咏花树下成新句。嫩绿轻翻巫峡楚。长倚湖山，缥缈临风举。翠袖不禁霜下舞。霓裳恐化云飞去。梦入潇湘疏雨助。淅沥清宵，似向纤阿语。花露润堪消肺暑。药阑晚弄移阴覆。浓染胭脂初雨过。绮阁红霞，满地馀烟雾。偏向黄昏重叠布。繁枝不比梅花五。却忆元郎聊共侣。官舍浔阳，不与春风据。一树堪怜难折取。开樽且自歌金缕。
踏莎行
作者：沈宜修
朝代：明

梦断心灰，诗成泪滴，欲寻再梦难重觅。云山历历望中迷，无穷烟树连天碧。客舍云深，他乡路隔，难教夜夜长相识。天涯只为梦无凭，参横月落茫茫黑。
踏莎行
作者：沈宜修
朝代：明

粉箨初成，蔷薇欲褪，断肠池草年年恨。东风忽把梦吹来，醒时添得千重闷。驿路迢迢，离情寸寸，双鱼几度无真信。不如休想再相逢，此生拚却愁消尽。
踏莎行
作者：沈宜修
朝代：明

雪乱杨花，豆圆梅子，帘前渐觉消春意。东风特为送春来，又教春去愁难避。迟日窥帘，晴花落地，游丝拂逼行人袂。平桥■绿自流红，莺声欲向斜阳醉。
踏莎行·和凝云春思，翻教阿母疑余似破瓜年，亦何须疑，直当信耳，作问疑词戏示琼草
作者：沈宜修
朝代：明
体裁：词

芳草青归，梨花白润，春风又入昭阳鬓。绣窗日静绮罗闲，金钿二八人如蕣。碧字题眉，红香写晕，青鸾玉线裙榴衬。若教阿母不须疑，妆台试向飞琼问。
踏莎行·和凝云春思，翻教阿母疑余似破瓜年，亦何须疑，直当信耳，作问疑词戏示琼草
作者：沈宜修
朝代：明

芳草青归，梨花白润，春风又入昭阳鬓。绣窗日静绮罗闲，金镏二八人如蕣。碧字题眉，红香写晕，青鸾玉线裙榴衬。若教阿母不须疑，妆台试向飞琼问。
踏莎行·夜月感旧
作者：沈宜修
朝代：明

叶露浮青，草烟凝碧。月明一片伤心色。无端花影落西墙，看看移伴回廊寂。往事堪嗟，闲愁重觅。阑珊竹纸行行墨。子规枝上自声声，可怜尽被风吹入。
踏莎行·寒食悼女
作者：沈宜修
朝代：明

梅萼惊风，梨花谢雨，疏香点点犹如故。莺啼燕语一番新，无言桃李朝还暮。春色三分，二分已过，算来总是愁难数。回肠催尽泪空流，芳魂渺渺知何处。
踏莎行·春草
作者：沈宜修
朝代：明

绿闹春残，红衔蕊少，水流依旧平堤杳。东风杨柳挂愁丝，杏花只送啼鹃老。燕子飞飞，征帆渺渺，天涯尽是王孙草。昼长屏掩博山寒，烟光日日屏前绕。
金菊对芙蓉·暮秋
作者：沈宜修
朝代：明

凉雨人清，悄寒夜静，片霞天际斜飞。看青烟萦树，白月侵衣。松梢露催残叶，碧苔上、花影参差。雁应来早，怨虫喧砌，绣幕低垂。自念独锁愁眉。渐画栏影转，斗柄初迟。又重阳去远，菊冷东篱。芙蓉寂寞澄江晚，问姮嫦、乍耐凄其。秋光又老，难留好景，莫负良时。
长相思
作者：沈宜修
朝代：明

路漫漫，恨漫漫。竹叶撩风送响繁。凄清满画栏。夜将阑，漏声残。看尽馀灯伴晓寒。愁怀欲遣难。
长相思·秋夜
作者：沈宜修
朝代：明

风萧萧。雨萧萧。四壁吟蛩入梦遥。愁肠酒不消。灯影摇。帐影飘。听尽窗前一夜蕉。断魂难自招。
霜叶飞·题君善祝发图
作者：沈宜修
朝代：明

闷怀难表。西风弄、愁人踪迹颠倒。笑拚华发付凄凉，露泣芙蓉老。梦破柳烟胡蝶晓。沈吟掷镜寒云扫。世事总休休，但倩取、幽窗月影，夜半留照。憔悴，动处非狂，愁时非醉，画里人应知道。绕崖黄叶正纷纷，好共哀猿啸。落蕊楚江君莫恼。芳洲处处悲秋草。自有闲云飞伴，松月山空，桂丛烟渺。
题小鸾所居疏香阁 其一 次长女昭齐韵
作者：沈宜修
朝代：明

旭日初升榥，瞳胧映绮房。梨花犹梦雨，宿蝶半迷香。轻阴笼霞彩，繁英低飘翔。待将红袖色，帘影一时芳。海棠还折取，拂镜试新妆。新妆方徐理，窗外弄莺簧。
题小鸾所居疏香阁·次长女昭齐韵
作者：沈宜修
朝代：明

旭日初升榥，瞳胧映绮房。梨花犹梦雨，宿蝶半迷香。轻阴笼霞彩，繁英低飘翔。待将红袖色，帘影一时芳。海棠还折取，拂镜试新妆。新妆方徐理，窗外弄莺簧。远碧绕庭色，参差映日明。竹间翠烟发，竹外双鸠鸣。径曲繁枝袅，嫣红入望盈。博山微一缕，烟浮画罗生。芳树清风起，飘飖落霰轻。几点催花雨，疏疏入画楼。推帘望远墅，烂锦盈汀洲。昨夜碧桃树，凝云缀不流。朝来庭草色，挹取暗香浮。飞琼方十五，吹笙未解愁。次第芳菲节，清吟知未休。
题小鸾所居疏香阁（三首）·次仲女蕙齐韵
作者：沈宜修
朝代：明

远碧绕庭色，参差映日明。竹间翠烟发，竹外双鸠鸣。径曲繁枝袅，嫣红入望盈。博山微一缕，烟浮画罗生。芳树清风起，飘飖落霰轻。
题小鸾所居疏香阁（三首）·次季女琼章韵
作者：沈宜修
朝代：明

几点催花雨，疏疏入画楼。推帘望远墅，烂锦盈汀洲。昨夜碧桃树，凝云缀不流。朝来庭草色，挹取暗香浮。飞琼方十五，吹笙未解愁。次第芳菲节，清吟知未休。
风中柳·感旧
作者：沈宜修
朝代：明

青小荷钱，莲底藕丝萦抱。忆当年、琼箫缭绕。妆台帘捲，看秾桃夭好。有谁怜、杜鹃啼老。掩尽重门，只恐春风吹到。对朝云、西楼半绕。愁怀如许，料天还知道。碧窗月、旧时曾照。
风入松·思君晦
作者：沈宜修
朝代：明

柳丝笼碧碧云低。淑景迟迟。问春几许枝头也，野花处处芳菲。梦绕池塘青草，愁听枝上黄鹂。小庭疏雨又蔷薇。瘦损红衣。欲凭远信青鸾杳，望天边，江树依依。往事不堪重忆，云山极目魂迷。
鹊桥仙
作者：沈宜修
朝代：明

轻花拂露，长空挂月，人在秋香院小。盈盈一水两相思，■能得、佩环声绕。铢衣罗薄，翠蛾愁损，试向琼绡低告。无端窗外晓光催，掩泣望、星桥又杳。
鹊桥仙·七夕
作者：沈宜修
朝代：明

流萤度影，疏帘捲暮，银汉波横月小。鸾机停织晚妆新，看此候、吹箫人绕。湘裙带缓，雾鬟钗坠，总有离怀休告。人间怊怅负佳期，枉自断、乘槎去杳。
次沈陶庵题石田有竹庄韵
作者：沈宣
朝代：明

休文家在阳湖住，湖有璟绩似渭川。险韵刊诗留节下，凉阴牵梦堕鸥边。无人厌俗狂题凤，有客敲门共饮泉。负我十年开径入，相思空隔满林烟。
次沈陶庵题石田有竹庄韵
作者：沈宣
朝代：明
体裁：七言律诗

休文家在阳湖住，湖有筼筜似渭川。险韵刊诗留节下，凉阴牵梦堕鸥边。无人厌俗狂题凤，有客敲门共饮泉。负我十年开径入，相思空隔满林烟。
蝶恋花·元旦
作者：沈宣
朝代：明

接得灶神天未晓，爆仗声喧，催要开门早。新画钟馗先挂了，大红春帖销金好。苍术堆炉香气绕，黄纸神牌，上写天尊号。烧过纸灰都不扫，日斜人醉和衣倒。
蝶恋花·除夕
作者：沈宣
朝代：明

锣鼓儿童声聒耳，傍早关门，挂起新帘子。爆仗满街惊耗鬼，松柴烧在乌盆里。写就神荼并郁垒，细马送神，多著同兴纸。分岁酒阑扶醉起，阖门一夜齐欢喜。
蟹
作者：沈宣
朝代：明
体裁：七言绝句

郭索横行逸气豪，秋来兴味满江皋。玉缸十斛酴醾酒，不待先生赋老饕。
初秋寄成都宋推府
作者：沈宣王
朝代：明

关河西极目，山迥地连空。乡思牵梅柳，家书托雁鸿。繁云悬鸟道，瘴雾失蚕丛。坐听鸣笳远，悠然慷慨中。
寄怀大司马郭公二首
作者：沈宣王
朝代：明

早岁论交即见知，几年良晤信难期。停云北极频回首，落木西风独赋诗。金鼎盐梅殷相业，玉阶剑履汉官仪。秋高选将清边徼，画省忧心退食迟。征骖别后几登楼，极目山川忆旧游。皛皛霜华寒已冱，冥冥云物夕仍留。九关甲士图功日，三辅丁男习战秋。闻道天骄还北遁，万年佳气绕皇州。
寄怀大司马郭公二首·其一
作者：沈宣王
朝代：明

早岁论交即见知，几年良晤信难期。停云北极频回首，落木西风独赋诗。金鼎盐梅殷相业，玉阶剑履汉官仪。秋高选将清边徼，画省忧心退食迟。
寄怀大司马郭公二首·其二
作者：沈宣王
朝代：明

征骖别后几登楼，极目山川忆旧游。皛皛霜华寒已冱，冥冥云物夕仍留。九关甲士图功日，三辅丁男习战秋。闻道天骄还北遁，万年佳气绕皇州。
赋得闻莺送客
作者：沈宣王
朝代：明

隔市炊烟曙色迟，小城初霁客来时。娇莺历历啼芳树，不解春风有别离。
再哭南台从弟二首
作者：沈宪王
朝代：明

春园花树手亲栽，人去空余草木哀。风雨夜来谁爱惜，庭前折尽数枝梅。千金用尽教琵琶，一旦长抛巷柳花。回首红颜似尘土，绿珠不属季伦家。
再哭南台从弟二首·其一
作者：沈宪王
朝代：明

春园花树手亲栽，人去空余草木哀。风雨夜来谁爱惜，庭前折尽数枝梅。
再哭南台从弟二首·其二
作者：沈宪王
朝代：明

千金用尽教琵琶，一旦长抛巷柳花。回首红颜似尘土，绿珠不属季伦家。
和懒云上人韵
作者：沈宪王
朝代：明

幽径断行踪，浮图对远峰。结冰坚碧沼，凝雪老青松。双树下开讲，千灯中现容。天空雨花遍，门有白云封。
枕上
作者：沈宪王
朝代：明

展转殊无寐，秋深感二毛。城鸦催晓色，庭树起寒涛。往事意何拙，浮生心自劳。河间今已矣，宁不愧吾曹。
哭昭齐姊
作者：沈宪英
朝代：明

云散遥天锁碧岑，人间无路月沉沉。可怜寒食梨花夜，依旧春风小院深。
挽诗
作者：沈宪英
朝代：明

楼上春深乳燕来，半帘花影自徘徊。子规声里黄昏月，叫断东风梦不回。
水龙吟·胥江竞渡
作者：沈宪英
朝代：明

熏风池馆新篁，片红飞尽惊梅雨。纨扇初裁，罗衣乍试，又逢重午。万户千门，游人争出，俱悬艾虎。看碧蒲萦恨，朱榴沾醉，似续离骚旧谱。惆怅韶华易换，最关心、画船箫鼓。当年沉水，今朝寒食，依然荆楚。抉目城边，捧心台畔，恨垂千古。霎时间惟见，清江一曲，绿蓑渔夫。
满庭芳·中秋坐月，和素嘉甥女
作者：沈宪英
朝代：明

萤火流光，蛩吟向夕，冰轮碾破瑶天。香飘云外，桂子静娟娟。对月几人无恙，多半隔、远树苍烟。难逢是、一庭联袂。把盏看重圆。无限凄凉况，含毫欲写，累纸盈笺。任金风拂面，玉露侵肩。还惜良宵景促，无绳系、皓魄长悬。应飞去，广寒宫里，清影共愁眠。
点绛唇·忆琼章姊
作者：沈宪英
朝代：明

帘外轻寒，谢娘风絮无人见。桃花如面，肠断春归燕。人去瑶台，只觉东风贱。湘帘卷，绿杨千线，烟锁深深院。
点绛唇·早春
作者：沈宪英
朝代：明

帘幕轻寒，断肠渐入东风片。游丝千线。难挽离愁半。小立回廊，划损雕栏面。春谁见。梅花开遍。烟锁深深院。
花下忆琼章姊
作者：沈宪英
朝代：明

弱水蓬山梦不分，红笺无处寄行云。海棠睡醒清宵月，影入纱窗疑是君。
虞美人·留别兰馀妹
作者：沈宪英
朝代：明

白云掩映青山老。鬓入霜华早。今宵且醉画屏前，明日还移小艇、绿杨烟。黄昏细雨重门锁。挑尽孤灯火。断肠无处问天公，梦逐陌头芳草、付残红。
蝶恋花·贺友新婚
作者：沈家恒
朝代：明

莫道好春无处讨，岭上琼花，开向金闺早。酒醒香浓天未晓，一丸璧月窥窗悄。初整晨妆眉样巧，笑问檀奴，秀色餐多少。更喜今年春色好，阶前渐绿宜男草。
谒梅子真祠
作者：沈宸荃
朝代：明
体裁：古风

粤昔南昌尉，志存匡社稷。上书纠时宰，孰云非臣职。汉网已弛纲，颠木难再植。明哲早见几，冥鸿避矰弋。隐迹吴市门，学道此山侧。岂同养生家，脩鍊资服食。旁有濯缨池，丹井字并勒。昔人骖鸾去，无从辨虚实。药苗长几何，求之或可得。酌酒坐高岑，浩歌泻胸臆。
山门
作者：沈寿民
朝代：明
体裁：五言律诗

是门何代辟，巨手骇神工。壁挂鸿蒙色，人疑石室中。羲论曾未入，谢屐竟谁同。不见瞿硎客，千年独树红。
荅戴子
作者：沈寿民
朝代：明
体裁：古风

独坐寡欢悰，起步庭南端。悠然何所瞩，吾自爱吾山。故人遗我书，赠我古锦篇。清辞响哀玉，抗意天云间。世事总戚促，扰扰不得閒。甘陵房与周，南北部相捐。如何程夫子，名共蜀朔传。有道乘昭旷，感昔心怃然。三复三叹息，归犁东冈田。
访姜如农先生城北
作者：沈寿民
朝代：明
体裁：五言律诗

石公严谴后，又见荷戈新。旷代留遗直，残山待老臣。龙归天上驭，环赐梦中身。生死昭亭路，乡园别自春。
题扇归舆父
作者：沈寿民
朝代：明
体裁：五言律诗

是物珍吾笥，三年怯未书。笔因王粲阁，风想谢安馀。秋浦愁猿夜，宣州好月初。思君不可见，题罢付江鱼。
中秋烟雨楼望月
作者：沈尧中
朝代：明
体裁：七言律诗

滮湖此夜月常满，游子数年才得还。老去不谙新世路，醉中犹识旧家山。波光潋滟浮青雀，桂影婆娑拥翠鬟。最是横江羽衣客，数声清唳落人间。
春日泛舟滮湖
作者：沈尧中
朝代：明
体裁：七言律诗

春日晴湖四望赊，东风摇曳绿杨斜。钟声隔岸翻经处，帘影穿林卖酒家。鸂鶒队中喧画舫，鸳鸯堤上�香车。遥怜年少人如玉，故向楼头弄琵琶。
松皋积雪
作者：沈尧中
朝代：明
体裁：七言绝句

东郭先生坐小舲，雪中棹入荻芦汀。江天漫漫迷归路，犹认松头数点青。
海盐观海
作者：沈尧中
朝代：明
体裁：七言律诗

长堤东望浩无埃，万里沧溟一鉴开。石柱近从潮外落，沙棠遥向日边来。吞天隐见苍龙角，仙岛参差紫凤毸。便欲乘风慕冲举，不知何处是蓬莱。
苧村烟雨
作者：沈尧中
朝代：明
体裁：七言绝句

谁道城东烟雨多，半村桑柘半村莎。山深不识朱衣吏，春社年年燕子过。
西陵夜
作者：沈嵩
朝代：明
体裁：五言律诗

暮色满前汀，江村半掩扃。潮头西去白，山色北来青。双宿花间鸟，孤飞水上萤。愁怀空脉脉，闇自诵黄庭。
冬暮与异度游高梁桥步至极乐寺
作者：沈师昌
朝代：明
体裁：七言绝句

溪流曲曲树参差，精舍名园隐墓祠。恰似江南风日美，苏公堤上夕阳时。
北山杂咏
作者：沈师昌
朝代：明
体裁：古风

人生非无根，厥初不可纪。乃自苕霅来，卜居麟溪涘。诸祖尚敦庞，隐名富图史。爰及百鹤公，轮奂于焉始。思亲无停时，筑山勤仰止。匪为耳目娱，将以贻孙子。封植树千章，奠安石万只。绵延迄于今，令闻代可指。惟予困樊笼，弗克踵前美。登山发长谣，永怀在葛藟。
悼梅二首·其一
作者：沈师昌
朝代：明
体裁：七言绝句

胜国名流四大家，迂痴樵客及梅花。黄金不惜收残墨，白社何曾护半跏。
悼梅二首·其二
作者：沈师昌
朝代：明
体裁：七言绝句

东筑层台北筑亭，红尘还陨少微星。题诗欲寄飞凫客，好傍梅庵再勒铭。
元夕赋得五言小律诗
作者：沈应
朝代：明
体裁：古风

灯月满春城，金吾纵夜行。谁家无画鼓，何处不银筝。愿以升平乐，欢歌荅圣明。
喜墨生吴与言至
作者：沈应
朝代：明

衣上残云屐上霜，远烦来扣竹边房。茶炉香满晴窗下，闲说前人制墨方。
寄邵德昂
作者：沈应
朝代：明

高隐青门不识尘，碧桃花下白纶巾。诗传画意王摩诘，船载书声米舍人。半板水扉兼竹净，一间草阁与山邻。闲情不及鸥先往，几度相思入梦频。
将归山中留别李二公勉
作者：沈应
朝代：明

三月风光尚夹衣，暖云笼日午行迟。杏园却近桃花坞，寒食相兼上巳时。芳草家家迷蛱蝶，棠梨树树转黄鹂。几回欲共行春乐，南浦归舟已有期。
春夜·其一
作者：沈应
朝代：明
体裁：七言绝句

綵笺吟遍惜花诗，花隐纱窗见月迟。欲问海棠持画烛，自嗟不是少年时。
春夜·其二
作者：沈应
朝代：明
体裁：七言绝句

半轮月映杏花头，小院朱帘却上钩。莺怯夜寒犹未睡，画阑西畔替人愁。
春夜二首
作者：沈应
朝代：明

彩笺吟遍惜春诗，花隐纱窗见月迟。欲问海棠持画烛，自嗟不是少年时。半轮月映杏梢头，小院朱帘却上钩。莺怯轻寒犹未睡，画阑西畔替人愁。
春夜二首·其一
作者：沈应
朝代：明

彩笺吟遍惜春诗，花隐纱窗见月迟。欲问海棠持画烛，自嗟不是少年时。
春夜二首·其二
作者：沈应
朝代：明

半轮月映杏梢头，小院朱帘却上钩。莺怯轻寒犹未睡，画阑西畔替人愁。
楚江秋晓图
作者：沈应
朝代：明

曾记蒹葭水庙东，客心争渡晓鸡中。平芜落月三湘路，千里孤舟一雁风。别去乡关犹在梦，老来江海尚飘蓬。何因得似闲鸥鸟，两两沙边睡正浓。
次钱文伯题云林诗韵
作者：沈应
朝代：明

红叶桥边草舍低，半滩斜照水平溪。旧时曾记求诗过，疏雨桐花幽鸟啼。
江中晓行
作者：沈应
朝代：明
体裁：七言绝句

江店鸡鸣使去桡，月斜滩口又平桥。楚天不尽吴天远，烟树凝愁望转遥。
江中晓行
作者：沈应
朝代：明

江店鸡鸣促去桡，月斜滩口又平潮。楚天不尽吴天远，烟树和愁望转遥。
看山
作者：沈应
朝代：明
体裁：七言绝句

老年已免缀朝班，林下于今许我閒。流水小桥红叶径，杖藜随意看青山。
送乐仲礼之秦邮
作者：沈应
朝代：明

江店西风酒味香，匆匆何事促行装。百年一半常为客，两鬓无多易着霜。远水平芜秋艇去，断云归鸟暮天长。如今楚地皆吴语，不必逢人叹异乡。
题深翠轩
作者：沈应
朝代：明
体裁：古风

葺茅面远峰，开扉在深树。绿叶映图书，春阴满庭宇。我记昔来游，林萝乍收雨。扫尘坐青霞，焚香酌芳醑。俄然鸟惊喧，零乱舞翠羽。夏景信已阑，此地未知暑。翛翛凉籁吟，似应琴中语。意适念虑清，徘徊不能去。
之罘山
作者：沈应奎
朝代：明
体裁：七言绝句

阳主荒祠夜不关，层岩屹屹水潺潺。东来欲问驱山事，海若无言野草闲。
挽杨光澍联
作者：沈应奎
朝代：明
体裁：联

方欣一顾空群，燕市台高，神骏逍遥谁买骨；剩有四龄弱息，汉江波冷，悲啼辛苦叹将雏。
邙山晚眺
作者：沈应时
朝代：明
体裁：五言律诗

登高豁远眸，返照挂松楸。四野川原暗，千村禾黍收。樵人归里巷，宿鸟识林丘。古墓蓬蒿遍，悲风入夜愁。
龙门山色
作者：沈应时
朝代：明
体裁：五言律诗

绵亘来嵩岳，崔嵬向洛城。阙门一水出，峰顶乱云生。削佛空陈迹，凿龙肇太平。年年苍翠色，阅尽古今情。
关索庙
作者：沈庠
朝代：明
体裁：七言律诗

青史曾留汉将名，登祠犹自仰休声。英雄何止千人敌，保障真为万里城。力挽东川空有恨，功收南服不劳兵。地方血食居人赖，闻说精灵俨若生。
平坝分司·其一
作者：沈庠
朝代：明
体裁：七言律诗

近午肩舆久发程，黄昏灯火入荒城。奔驰已觉无诗兴，岑寂何堪更雨声。历遍殊方身万里，坐深寒夜鼓三更。思家忧国平生事，莫怪头颅白发生。
平坝分司·其二
作者：沈庠
朝代：明
体裁：七言律诗

五日西行过二程，昔年曾宿此山城。孤松也变当时色，流水还如前日声。盛世文风当振作，百年人事任纷更。忠臣徒抱酬恩志，碌碌无功愧此生。
宿慈云恢上人房
作者：沈度
朝代：明
体裁：七言绝句

绀园春静白云深，琪树阴阴昼漏沉。我亦清修林下客，淡然无语契禅心。
杂诗
作者：沈延祚
朝代：明
体裁：七言绝句

湘帘高轴越罗垂，梦里分明倚雪儿。水调歌残人不见，半轮斜月挂桐枝。
济宁舟中望月忆家
作者：沈弘之
朝代：明
体裁：五言律诗

野旷天连水，登舻四望宽。家逾千里隔，月讶两回看。客里光相对，闺中影自寒。邮签计程速，定已梦长安。
顾书堵对月
作者：沈弘光
朝代：明
体裁：七言绝句

野王堆下暮潮平，九点峰头片月生。今日思君君不见，寒梅零落夜钟声。
忆北园
作者：沈弘度
朝代：明
体裁：五言律诗

颇忆衡门下，幽居有北园。覆檐新竹嫩，满地剌梅繁。好友时来过，清琴每自援。齐民有要术，试验老农言。
乞归荅友人
作者：沈弘遇
朝代：明
体裁：七言律诗

自惜浪游浑是梦，而今嘉遁始全真。懒随圭组趋金阙，欲伴纶竿钓水滨。高枕清宵恬寤寐，检书白日静心神。一觞一咏从吾好，不问崎岖世路人。
登金山
作者：沈弘道
朝代：明
体裁：七言律诗

江浮楼观壮三吴，万丈丹梯尚可扶。石屋春深千佛古，山亭日暖一僧孤。苏公玉带今何在，郭璞青囊事已无。支遁不须牵住著，白门烟树锁浮屠。
冬日留诸友酌丰对楼
作者：沈当路
朝代：明
体裁：七言律诗

共倚高楼望渺茫，一杯款款话斜阳。檐前病叶同吾老，陇上疏梅为客香。笋味初腴供瓦铫，布袍半软衬绳床。登临此会人犹健，秀句分拈得雁行。
太平馆次韵
作者：沈彦光
朝代：明
体裁：五言绝句

春鸟花边啼，暮鸦树头宿。何事远游人，不秉良宵烛。
丹阳北新丰道傍两石人传闻昔有二人夜行遇明遂止于此是固无稽之谈然貌伛偻丑陋不类乎墓道所列者谩赋一首
作者：沈彬
朝代：明

道旁伫立两班班，秋不成衣冬不寒。风雨凋零容貌古，冰霜摇落藓痕乾。举头何物杨歧泣，极目谁怜蜀道难。未说桑田变沧海，岁同明月照人寰。
元夜宴集
作者：沈彬
朝代：明

禁城三五弛金吾，圣主恩深锡大酺。灯月照中齐引白，笙歌声里重投壶。朋怀不尽中宵美，帝泽旁流旷世无。醉饱敢忘葑菲采，愿倾愚悃进吁谟。
圣节拟进贺诗
作者：沈彬
朝代：明

一气阳来复，含灵已兆春。帝心谨斋祓，天命用休申。万寿无疆祝，千秋宝鉴陈。寿慈时有乐，欢忭洽天人。
寄赠芮梅庵处士
作者：沈彬
朝代：明

十亩閒閒老此生，清泉白石伴幽情。每邀明月持杯斝，不逐春云绕市城。池馆醉归花正发，山堂梦断雨初晴。何时献罢钧天乐，林下期君把臂行。
水竹幽居
作者：沈彬
朝代：明

两楹虚敞瞰清流，绕屋脩篁面面幽。春草细分三径曲，夕阳斜映万竿稠。筵开云影侵杯勺，舞罢空泠杂佩钩。迟老借君风月里，短衣醒醉伴沙鸥。
浩歌行送建宁陈泰之官胥江
作者：沈彬
朝代：明

十年前饮贪泉水，隐之肝胆心相似。今日送君十年后，抉出肝胆犹如旧。丈夫何必尽公卿，男儿须留身后名。珠海潮生月正出，石门风静雨初晴。浩歌放浪中流饮，疏星倒影银河横。故人若问今能不，簿书除却眼前清。
渔隐绝句
作者：沈彬
朝代：明

短衣乌帽老沧浪，留客开樽食有鲂。欸乃一声山月白，不知身世在羲皇。
玉溪渔隐
作者：沈彬
朝代：明

忆昔扁舟访玉溪，满堤花树逐人迷。开笼放鹤雨新霁，倚棹观鱼日未西。野老醉歌青箬笠，牧儿归唱白铜鞮。鹿门谁道远朝市，风月一湾犹可㩦。
玉溪渔隐
作者：沈彬
朝代：明
体裁：七言律诗

忆昔扁舟访玉溪，满堤花树逐人迷。开笼放鹤雨新霁，倚棹观鱼日未西。野老醉歌青箬笠，牧儿归唱白铜鞮。鹿门谁道远朝市，风月一湾犹可携。
白居易精舍寺寄题和韵
作者：沈彬
朝代：明

东南山水冠湖州，笠泽烟波载弁丘。白傅题诗精舍寺，至今人说可堪游。
盛用章进士归省松江兼柬廷琛汝濂应辰诸君子
作者：沈彬
朝代：明

日下沧江万里馀，一秋将尽又无书。凭君寄语华亭鹤，载取机云唳碧虚。
送人分得泗渚白蘋
作者：沈彬
朝代：明

歌风台下晚维舟，白浦蘋花两岸秋。浩月横江来独鹤，清烟连渚散群鸥。轻盈尘起凌波袜，磊落珠联玉臂韝。眼底可人便吟咏，不须重上仲宣楼。
送聂太守好谦之任广州
作者：沈彬
朝代：明

五马新骑出禁城，飞花红映绣鞍明。九天德泽分推拓，千里耄倪仰治平。珠海蔼云潮未涸，石门澄霁瘴初晴。隐之去后多廉吏，拭目看君再一行。
人日
作者：沈德孚
朝代：明
体裁：五言律诗

挑菜传人日，山村朴未知。雪深添酒券，风横缓灯期。岁事因贫略，春光遇闰迟。梅园纵深闭，宜赏寂寥时。
与友人夜话
作者：沈德符
朝代：明
体裁：古风

予幼习楚人，中道得伯敬。示我玄对稿，序者曰谭柄。抗论卑时贤，齿少气独横。最戒傍人门，位置须坚定。欲还真大雅，必斥伪先正。斯语吾堪师，一笑岁寒订。二子世楷模，艺林作司命。历下与琅琊，一朝废不竞。蚤逝悲钟期，朱弦绝高听。之子独雄视，万夫禀号令。陋哉枵腹子，貌尊复口佞。诡云薄缋藻，所贵咏情性。动即拟钟谭，叔敖岂优孟。譬学膺米画，一抹枝巳竟。斯道大域中，孰授尔蹊径。初意汰铅华，究使俚丑盛。枯骸较丰肌，臧谷殆同病。排击敢辞苛，奏韶先放郑。四诗雅颂风，三体赋比兴。岂汝索乞儿，唾馀堪饾饤。快语实起予，嘤鸣旋互庆。始信铜山倾，洛钟亦东应。努力进竿头，津穷更开境。会心两忘言，疏棂一灯荧。
严子陵
作者：沈德符
朝代：明
体裁：五言律诗

真人兴白水，处士只青林。俗腹何堪足，閒竿太有心。天劳垂象苦，公悔结交深。懒续商山绩，椒宫久嬖阴。
别鹤怨
作者：沈德符
朝代：明
体裁：乐府曲辞

碧天如水海山阔，白云杳霭栖天末。淩华拊石歌秋风，独鹤偃翅唳明月。仙辔飘飖游帝阙，绛节霓旌森恍惚。青鸾一去无消息，长夜寒林心欲夺。更欲仰天摩苍冥，神霄紫雾不可掇。韩凭自化鸳鸯飞，别怨何时双泪歇。
北上虎丘河干示送者
作者：沈德符
朝代：明
体裁：七言律诗

才到河桥别梦新，短袍又拟裹劳尘。会心我自知濠上，胜事君其问水滨。老面能红枫似酒，故腰倦舞柳如人。浪游亦有堪骄处，岁向长途觅贱贫。
园荷盛开招客同诸从赏之
作者：沈德符
朝代：明
体裁：七言律诗

清池一例泽芝妍，茶具新移水石前。莲社以花持供佛，竹林将酒当游仙。风欹叶势齐倾露，月写波香不剩天。相府旧歌元艳曲，可应误作想夫怜。
天启宫词八首·其一
作者：沈德符
朝代：明
体裁：七言绝句

二广双甄阵脚牢，御营日丽战云高。封章台锁俱休进，万乘临戎正内操。
天启宫词八首·其七
作者：沈德符
朝代：明
体裁：七言绝句

枢密承恩珥左貂，俄分旄钺下烟霄。细旃读史能师祖，故事偏遵永乐朝。
天启宫词八首·其三
作者：沈德符
朝代：明
体裁：七言绝句

保姆天家自不贫，酬劳偏罄累朝珍。也知汉武非英主，回顾犹劳郭舍人。
天启宫词八首·其二
作者：沈德符
朝代：明
体裁：七言绝句

白骡唐代御玄宗，踣后将军始受封。争似生叨三品料，骊驹赐号小乌龙。
天启宫词八首·其五
作者：沈德符
朝代：明
体裁：七言绝句

万方辐辏助雕甍，观阙嵬峨北帝京。赵鬼不须重诵赋，柏梁未烬建章营。
天启宫词八首·其八
作者：沈德符
朝代：明
体裁：七言绝句

六宫抆泪但吞声，后命何须罪有名。钩弋竞传尸解去，圣人依旧戏昆明。
天启宫词八首·其四
作者：沈德符
朝代：明
体裁：七言绝句

衣冠上道尽累囚，丽景门中例见收。龙比巳知非俊物，何妨一日付来侯。
天启宫词十首·其七
作者：沈德符
朝代：明
体裁：七言绝句

御鞭指处骑争驰，玉靶金弧月满时。显德殿前曾教射，吾皇能将亦能师。
度夏漫兴
作者：沈德符
朝代：明
体裁：五言律诗

池酌看新涨，农歌起暮田。秧将青报雨，蕉竟绿无天。香昵深埋火，茶甘久霁泉。热中多冷韵，输尽夕阳蝉。
朱天倩新居二首·其一
作者：沈德符
朝代：明
体裁：七言律诗

药栏一色到还疑，稍益兰荪减菉施。楼徙全家劳燕子，门停误马吠猧儿。花繁邻院春无禁，灯彻深帏月有私。北里志成重阁笔，记来方曲倘参差。
朱天倩新居二首·其二
作者：沈德符
朝代：明
体裁：七言律诗

枇杷花下绮窗开，眉史前头贮麝煤。锦绠重沾弃脂水，画奁先就避风台。敲笼戏惹春禽骂，下箔教迷暝燕回。坐对清溪应借问，小姑何日肯为媒。
杪秋阅稼二首·其一
作者：沈德符
朝代：明
体裁：七言律诗

孤学违时路每穷，敢因智叟笑愚公。生天孟顗元难佛，早世终军未免童。老去计应依马磨，寒来辞又祝牛宫。农场新涤渔庵旧，匡坐斜阳说岁功。
杪秋阅稼二首·其二
作者：沈德符
朝代：明
体裁：七言律诗

雨晴难准未忘情，芒屩无营但阅耕。鸥梦一生多在水，雁装千里不羁城。贵人谩作扬州叹，老婢空传洛下声。礼数虽殊宾主洽，园翁野袖盛逢迎。
泗上有怀卜戬甫
作者：沈德符
朝代：明
体裁：五言律诗

仆柳危桥侧，昏鸦古渡前。艰辛如再世，容易此三年。骨有违时性，文无役鬼权。闻鸡今罢舞，不畏祖生鞭。
狸奴行
作者：沈德符
朝代：明
体裁：古风

狸奴睡向閒阶足，坐阅花房双蝶宿。利爪飙驰粉翅摧，栩栩魂随庄梦促。更悯疏笼咿哑雏，弱羽无多初脱壳。深更一决栖埘败，毛血离披污裀褥。岂少鼠鼯昼夜行，不独饮河兼饱粟。纵游并狎更群嬉，同穴何曾在山谷。有时五技出无穷，窜走狂奔翻畏缩。调来饥解搏鹦鹉，仙去飞看化蝙蝠。近闻调发诸锐师，迩者江淮远秦蜀。坐甲将弭赤县灾，行营先播苍生毒。但晓摸金与发丘，几曾破的兼飞镞。姬姜驱往马前啼，程郑逃回路旁哭。奇珍异艳入褊禆，剩馥残脂归部曲。黄昏帐下输款诚，白日壕边伪驰逐。亦有儿嬉陷伏中，投枪崩角求收录。酋豪置酒盛歌呼，降卒更衣尽扶服。我今始悔责狸奴，汝但伤生犹异族。谁信貔貅均猰㺄，不甘牲畜甘人肉。方方肆勍蝗蟘行，寇寇相生薪火续。四年淮蔡尚屯兵，九帅安阳皆退衄。虮虱翻成当道豺，狐狸也逐中原鹿。张角犹存道陵起，黄巢未灭宗权伏。发机岂吝弩千钧，坐使无牙恣穿屋。恨少丞家守舍儿，掘肉为书磔置狱。君不见唐宫萧姬真痴物，誓死扼喉雪冤酷。阿武居尊过八旬，骨醉何曾知报复。
秋日家林
作者：沈德符
朝代：明
体裁：七言律诗

绕林行药挈军持，小插秋花寄远思。谋醉得愁因节饮，逐贫无效错尤诗。才顽未判陶弘景，痴黠平分顾恺之。青舸画桥黄叶寺，又劳溪友钓缗随。
秋日曲
作者：沈德符
朝代：明
体裁：乐府曲辞

秋日皛皛浮云白，秋风猎猎野烟碧。散入园林晓清苍，蓼花如染胭脂泣。鸿雁欲来蝉罢鸣，玉云珠泫萤翅湿。王孙不归丛桂寒，美人日暮空房入。
端午邻舟诗
作者：沈德符
朝代：明
体裁：五言律诗

风媆应蠲夏，暄轻似衍春。雕阑重复面，缋水动摇身。知瞰佯他瞬，缄欢故小颦。一帘司聚散，忙杀目成人。
自剑浦入昭武舟中即事
作者：沈德符
朝代：明
体裁：五言律诗

霁久帆增健，暄深木顿稠。点头行树鸟，浮鼻渡溪牛。巢饮榕承席，村舂硙贮舟。篙工私笑我，明日匪安流。
谷雨日抵家
作者：沈德符
朝代：明
体裁：五言律诗

衬日鱼鳞水，烘人卵色天。久晴贪谷雨，新火活茶烟。夜读偕儿塾，春耕老墓田。浪游频计左，益悟杜门贤。
邗城新曲
作者：沈德符
朝代：明
体裁：乐府曲辞

明月可怜宵，曾听教玉箫。佳名二十四，第一捣衣桥。
闺意二首·其一
作者：沈德符
朝代：明
体裁：五言律诗

枕堕昼朦胧，沈烟袅梦中。韵花私睡蝶，冶叶镂春虫。字锦回文杼，薰笼小退红。倩谁图倦绣，残缕唾屏风。
闺意二首·其二
作者：沈德符
朝代：明
体裁：五言律诗

绣箔芙蓉国，雕梁燕子家。颦多翻恼镜，鬓弱仅胜花。画敛开眉手，红销系臂纱。自伤通体俊，如柳不藏鸦。
陆驾部席上听家伎
作者：沈德符
朝代：明
体裁：五言律诗

谱熟犹翻理，妆迟稍恨催。软腔莺学去，惊态蝶赍来。艳惜将终曲，香留未尽杯。闻弦欢欲舞，不信雁筝哀。
九日在告与叔祥小饮
作者：沈思孝
朝代：明
体裁：五言律诗

何处不登台，门扃一径苔。官贫黄菊少，客好绿尊开。寒色衣初授，阳春曲并裁。科头松下坐，遮莫朔风来。
京邸怀绿萝庄
作者：沈思孝
朝代：明
体裁：七言律诗

笑我游燕似客卿，五湖三亩独钟情。种鱼可有千头美，养鹤将无六翮成。池上墨花沉夜雨，帘前带草自春晴。明朝定乞初衣去，肯使山灵谢姓名。
六十初度
作者：沈思孝
朝代：明
体裁：七言律诗

烟云满眼足凭阑，殊胜风波行路难。名士已裁生志就，野人犹索谏书看。饭炊香稻分云白，盘出青菘带雨寒。神武近应无客到，相逢多咏鹖为冠。
冬日游虎丘
作者：沈思孝
朝代：明
体裁：五言律诗

侵晓入萧寺，寒山雾里登。镜残香冢月，剑合碧池冰。野饭新辞禄，禅衣旧赐缯。回头看悟石，遥忆六朝僧。
出都门
作者：沈思孝
朝代：明
体裁：五言律诗

天高落叶繁，匹马上东门。固宠宁臣节，完名是主恩。青云双阙迥，绿野几家存。满箧匡时草，携归覆至尊。
初夏雨中卧病有怀朱心园
作者：沈思孝
朝代：明
体裁：七言律诗

空林雨气未全收，枕簟凉生半似秋。艾以三年成立骨，蓬知一月不梳头。临风轻颤荷珠落，坐石徐看竹粉抽。漫道长桑元客舍，故教盲竖尚淹留。
同叔祥宿云山上人禅院
作者：沈思孝
朝代：明
体裁：五言律诗

可是津梁倦，祗林共息机。讲师名宝月，赋客字玄晖。香积分斋饭，泉堂施浴衣。苦吟眠未稳，松月夜钟微。
吴兴城南即事
作者：沈思孝
朝代：明
体裁：七言律诗

翻然载橐傍孤城，一笑高天双眼明。刺史洲空白蘋老，尚书社冷碧苔生。地偏不独堪栖隐，时难空闻好避兵。最是岘山朝暮见，可容题却寓公名。
吴江道中同叔祥释凡可
作者：沈思孝
朝代：明
体裁：七言律诗

片席斜飞趁夕阳，一尊相共答沧浪。人閒只合寻鸥侣，僧好何须识雁王。帘外树低江市月，盘中橘冷洞庭霜。计程堪作平原饮，欲向青帘典鹔鹴。
哭徐子与先生
作者：沈思孝
朝代：明
体裁：七言律诗

寂寞摛玄尚有亭，萧萧拱木若为听。青萝自合依山鬼，下箬真疑坠酒星。龙去尽埋丰狱剑，鹤归须唼太湖萍。不堪门户风流远，泪洒斜阳石上铭。
喻邦相仝羡长集恕醉轩
作者：沈思孝
朝代：明
体裁：五言律诗

白云邀上客，黄叶绕贫居。缸面沽来酒，槎头脍得鱼。山川连越绝，鸡犬类秦馀。一日千秋意，相看老不疏。
夏日过皋儿别业
作者：沈思孝
朝代：明
体裁：五言律诗

衡门尽日閒，野趣独相关。池割湖南雨，云封海上山。田家携酒过，江燕喜人还。寂寞幽源里，居然销夏湾。
夏过能仁寺秀云禅房
作者：沈思孝
朝代：明
体裁：五言律诗

精舍石桥东，停舟访远公。诸天初见月，大地旋生风。火乞红莲里，香闻绿桂中。更怜功德水，能洗俗尘空。
寄怀史奉常
作者：沈思孝
朝代：明
体裁：七言律诗

松云秪隔五湖流，湖畔年年忆旧游。病懒我曾无雁字，时清君亦爱羊裘。纵怜玉女潭边月，应念金人掌上秋。见说追锋方四出，林中猿鹤漫相留。
座上初见周文因怀辛谦之
作者：沈思孝
朝代：明
体裁：七言律诗

乾雀双双绕树喧，七香车忽到閒园。调歌自薄鸳文锦，得意谁誇犊鼻裈。篱外花开酣白堕，天涯叶落怨黄昏。怜新怪底偏怀旧，银烛烧来见泪痕。
思家
作者：沈思孝
朝代：明
体裁：五言律诗

长卧凤城隈，乡心日夜催。小人犹有母，明主漫怜才。木叶千山雨，江湖八月雷。倚闾秋欲尽，底事不归来。
有所闻
作者：沈思孝
朝代：明
体裁：七言律诗

虚传物色动燕州，愧我浮名已白头。马角生来殊感晚，蛾眉妒后不禁秋。帷中运策惟三相，塞外横戈有列侯。曛晓便携双桨去，桃花深处觅渔舟。
李季常过访
作者：沈思孝
朝代：明
体裁：五言律诗

息驾在云林，多君远见寻。狂将郢中唱，调入广陵琴。听雨嫌宵短，怜秋坐竹深。当杯莫言返，天地几知音。
漫兴
作者：沈思孝
朝代：明
体裁：七言律诗

凄凄凉雨醉初醒，草长閒门昼亦扃。但使拂衣辞鹊印，不妨胠箧有鹅经。病来鬓向愁中白，兴尽山从梦里青。漫道主恩归未得，东吴已著少微星。
秋夜刘玄子过饮时玄子还自辽左
作者：沈思孝
朝代：明
体裁：五言律诗

西堂秋气清，上客过刘生。共把鹅黄酒，高谈鸭绿兵。三边来燧色，万井急砧声。持赠唯雄剑，灯前风雨鸣。
秋日绣野庄即事
作者：沈思孝
朝代：明
体裁：七言律诗

万竿清玉小窗西，鼓枻来看日欲低。当下开帘驱野马，可中分食施山鸡。碧梧叶坠仍三径，香稻花垂定几畦。客有求羊谁复至，独留明月伴幽栖。
秋日閒居
作者：沈思孝
朝代：明
体裁：五言律诗

堠火照西州，专征白露秋。蓬婆城不闭，罗鬼戍还留。转饷盘江恶，徵兵蜀道愁。铜标谁更勒，空忆武乡侯。
立秋
作者：沈思孝
朝代：明
体裁：七言律诗

万里秋生督亢亭，暮蝉寒叶岂堪听。愁来自厌屠龙技，老去谁怜相马经。塞上风烟高太白，雨中山色落空青。衔杯漫遣萧条意，不谓人间忌独醒。
立秋
作者：沈思孝
朝代：明
体裁：七言律诗

刀尺新裁白苧轻，寂寥山馆早凉生。云窥林外双鸿影，虫识阶前落叶声。九塞羽书初告急，六宫纨扇几含情。总知秋色江湖好，为买鲈鱼压酒铛。
答寄张明成阁老
作者：沈思孝
朝代：明
体裁：七言律诗

当年心共系安危，一别沧桑未可知。龙剑夜占南斗近，鸿书寒下朔风迟。黄茅应变还丹日，黑发仍留去国时。底事先忧消不得，并垂清泪湿江蓠。
胡元瑞将归兰溪以诗言别作此留之
作者：沈思孝
朝代：明
体裁：七言律诗

萧萧黄叶度寒窗，万里归心系短艭。圣代终须收竹箭，故人何必卧桐江。将雏且听房中曲，泛蚁还倾烛下缸。传语五陵诸侠少，好容文苑树麾幢。
行边
作者：沈思孝
朝代：明
体裁：七言律诗

青春蹀躞紫骅骝，又见边城叶作秋。横槊漫题鹦鹉赋，登坛犹着鹔鹴裘。尊前八阵生风雨，腰下双钩烛斗牛。翻笑故人称燕颔，自来无意觅封侯。
访王百谷赋赠
作者：沈思孝
朝代：明
体裁：七言律诗

春风载橐到词坛，旗鼓知君意未阑。酒绿且留狂客饮，花娇任拥细君看。临将旧草名鹅帖，著得新篇号鹖冠。翠竹倚窗添几个，萧萧长护白云寒。
调抚中州上疏乞休作
作者：沈思孝
朝代：明
体裁：五言律诗

优诏及潜夫，秋风病未苏。雨荒深院菊，霜落半庭梧。岂合中诸岳，唯应长五湖。天王自明圣，休咎肯容无。
赠殷方叔徵士
作者：沈思孝
朝代：明
体裁：五言律诗

居然大布衣，所贵在知希。卧雪非中圣，占星是少微。儿驱晴犊出，妇摘晚菘归。除却催诗债，谁敲白板扉。
送戴给谏谪戌岭南
作者：沈思孝
朝代：明
体裁：五言律诗

仓皇出禁垣，时事不堪论。得罪缘宗社，全生是主恩。猿声云外戌，椰叶海边村。独喜扶桑近，光生照覆盆。
送黄履常赴楚任
作者：沈思孝
朝代：明
体裁：七言律诗

桃花红露柳枝黄，相送河桥绿满觞。北极久占卿士月，南天暂借使君霜。帆前雁叫过彭蠡，江上鱼肥到武昌。况是古来春雪地，和歌知尔兴偏长。
和铁厓《西湖竹枝
作者：沈性
朝代：明

侬住西湖日日愁，郎船只在东江头。凭谁移得吴山去，湖水江波一处流。
归雁
作者：沈恒
朝代：明

冥鸿不觉又逢春，远别湘南北向秦。云接断行天漠漠，江涵归影水粼粼。关山叫落三更月，旅馆愁惊万里人。莫怪东风催去翮，清秋芦渚又来宾。
秋江送别为戴友谅赋（别本误作"瑞安项伾"，今正之）
作者：沈恒
朝代：明

萧萧落叶早寒天，忽送秋声到耳边。千里客心惊岁月，五湖乡梦入风烟。青山红树还家路，绿水沧洲载酒船。夜半灯前对儿女，白头重话谪居年。
题刘廷美画
作者：沈恒
朝代：明
体裁：七言绝句

十载天涯作宦游，黄尘飞满紫貂裘。归来不叹长途险，犹写关山万里秋。
园中杂言二首·其一
作者：沈恺
朝代：明
体裁：古风

洪钧陶万象，品汇皆天情。四时忽代谢，岁功赖有成。物理鲜常盛，天道有亏盈。哲人秉大观，所以称达生。伊余无所好，夙抱幽人贞。一丘常自足，千驷良可轻。宠禄岂足贵，贱者乃有名。
园中杂言二首·其二
作者：沈恺
朝代：明
体裁：古风

中岁不自好，营虑相纠缠。宁如返初服，停策倚林泉。岂不羡松乔，生本无仙缘。鍊形得长生，此事终茫然。有溪亦可渔，有山亦可田。营谋良已足，踰分讵自全。青阳不再御，朱华苦易捐。欣然命旨酒，且以娱天年。
山寺
作者：沈恺
朝代：明
体裁：五言律诗

年年二三月，常自客天涯。问竹何须主，逢僧便可家。偶尝新市酒，翻忆故园花。春事已不及，虚怜负岁华。
游招宝山和刘给事
作者：沈恺
朝代：明
体裁：七言律诗

欲陟层峦引石梯，烟云万叠使人迷。海门一望天无际，宝障高悬斗与齐。采药直探仙子窟，披霞绝胜武陵溪。清明喜有今南仲，明月吹箫罢鼓鼙。
登黄州竹楼
作者：沈恺
朝代：明
体裁：七言律诗

伐竹为台拂紫烟，琅玕风骨尚依然。不将金碧供时好，自受清幽净俗缘。奕响远从空外落，琴声若为谷中传。秦楼谩忆云霄里，一榻清风自岁年。
乌夜啼
作者：沈愚
朝代：明

月边惊乌尾毕逋，夜飞三匝啼高梧。绿窗织素谁家女，低蹙蛾眉泪如雨。银灯照影翠屏深，声声似听夫君琴。霜华满庭天欲曙，正是愁人断肠处。
二乔观兵书图
作者：沈愚
朝代：明

一卷龙韬讲未终，温柔乡里出英雄。二豪不得阴谋助，敢向江东立伯功。
吊城南薛烈妇冢
作者：沈愚
朝代：明

马鞍山南湓渎西，凄凉孤冢临荒蹊。行人借问白头姥，云是东邻小吏妻。良人犯法因贪墨，京府差官受驱迫。瞥然见此花娉婷，辄起狂心势相逼。贞白之身岂可污，分甘苦乐随其夫。宁为天边失群雁，肯学水面双飞凫。发愤捐躯自经死，烈烈英风有如此。叹息人间儿女曹，刚肠绝胜奇男子。百年过眼成匆匆，感今怀古情无穷。苍苔怨骨斜阳里，粉阁遗基蔓草中。圣朝褒恤谁曾举，青史芳名未收取。君不见从来埋没知几人，何独区区薛家女。
吴中即景
作者：沈愚
朝代：明

白云收尽晚山青，水鸟双飞入翠屏。一派歌声何处起，采莲人在锦帆泾。
吴娃曲
作者：沈愚
朝代：明

海棠含愁泣春雨，弱柳垂烟锁金缕。东风袅袅吹晴丝，双燕飞来向人语。西邻小姬年十五，细骨轻躯学歌舞。将身嫁与冶游郎，无奈花前别离苦。琵琶拨断《鹍鸡》弦，玉钗击碎鸳鸯股。低眉敛恨对银缸，红粉楼头月当午。
吴宫词二首
作者：沈愚
朝代：明

银箭金壶清漏长，锦云百队红鸳鸯。春风侍宴苏台畔，歌吹连宵声不断。盘中绛蜡光玲珑，玉缸霞液玻璃钟。吴王醉拥西施卧，灵岩山头月将堕。柳腰云鬓如花女，飘飘长袖随风举。且停绿水歌《白苎》，急管繁弦杂宫羽。姑苏台前秋夜长，星汉低垂明月光，金盘高烧苏合香。君王酒酣情未央，银灯相照归兰房。
吴宫词二首·其一
作者：沈愚
朝代：明

银箭金壶清漏长，锦云百队红鸳鸯。春风侍宴苏台畔，歌吹连宵声不断。盘中绛蜡光玲珑，玉缸霞液玻璃钟。吴王醉拥西施卧，灵岩山头月将堕。
吴宫词二首·其二
作者：沈愚
朝代：明

柳腰云鬓如花女，飘飘长袖随风举。且停绿水歌《白苎》，急管繁弦杂宫羽。姑苏台前秋夜长，星汉低垂明月光，金盘高烧苏合香。君王酒酣情未央，银灯相照归兰房。
和蒋淮南有怀苏雪溪之作
作者：沈愚
朝代：明

客里谁怜季子裘，半生多是异乡游。清尊对月成孤赏，残笛临风动远愁。淮浦断云随雁没，楚江寒水带冰流。相思何处劳凝望，烟草微茫白鹭洲。
夏日久病有感
作者：沈愚
朝代：明

蕉叶垂风拂暝烟，海榴开近曲栏边。病中寂寞谁相向，十日西窗背雨眠。
夜坐吟
作者：沈愚
朝代：明

漏板敲愁寒夜永，璧月流辉洞房静。香锁鸳鸯生微尘，阿姬抱恨娇眉颦。褰裳起唱相思曲，秋叶满家霜簌簌，含啼背影吹残烛。
大堤曲
作者：沈愚
朝代：明

妾家住近横塘隅，鸳鸯纹绣红罗襦。蛾眉淡扫远山碧，耳榼低垂明月珠。兰风吹散大堤上，柳丝摇金花作障。玉壶清酒波粼粼，鲤鱼尾杂猩猩唇。艳歌宛转凝流云，劝郎徘徊留好春，好春不留愁杀人。
嬉春词
作者：沈愚
朝代：明

酒尽情无极，花深眼欲迷。拂鞭归去晚，月在画楼西。
寄淮南
作者：沈愚
朝代：明

江南相望路迢迢，风满关河雁影飘。最好凤凰台上月，共谁携酒听吹箫。
寒食对酒留别金陵知己
作者：沈愚
朝代：明

别离频对酒，去住惜分襟。楚水归帆远，吴门驿路深。晓钟孤客梦，寒月故乡心。为语同袍者，愁多莫苦吟。
房中曲
作者：沈愚
朝代：明

葳蕤绣帐垂兰堂，缃帘摇月虾须光。象床尘污凌波袜，云鬓钗横金凤皇。杓栏深锁鸳鸯窟，翠被生寒愁兀兀。玉奴夜捣红守宫，春风染透桃花骨。蜡灯悬影碧窗纱，青丝嘶骑不归家。琵琶拨尽相思曲，杨柳栊门啼乳鸦。
旅次石城
作者：沈愚
朝代：明
体裁：七言绝句

水落寒江露浅沙，断堤杨柳集昏鸦。樽前冷笑陶彭泽，三径秋香负菊花。
旅次送宴振之
作者：沈愚
朝代：明
体裁：七言绝句

西风孤棹楚江滨，烟水残阳照白蘋。底事送君情转切，只缘身是未归人。
旧游即事
作者：沈愚
朝代：明

冶城东畔旧亭台，寂寂朱扉映竹开。一树碧桃都落尽，去年蝴蝶却飞来。
春夜曲次赵公子韵
作者：沈愚
朝代：明

重门漏静乌啼歇，冰帘冷浸沉沉月。锦床薇帐凝流尘，肠断萧郎隔云别。嫣红落粉愁宵眠，箜篌怨入朱丝弦。蜡灯高悬照孤影，水沉香散茱萸烟。柳惊花困芳心乱，蝶思莺情梦中见。彩毫题就恼侬词，羞掩春风白团扇。
杨柳湾
作者：沈愚
朝代：明

金缕垂波香雾浓，春风黄鸟画桥东。多情却笑隋堤树，长带凄凉暮雨中。
湘中曲
作者：沈愚
朝代：明

玉笙吹断兰皋暮，万里寒波向东注。孤鸾惊啼老蛟舞，杂佩丛铃满烟雨。湘娥凝愁低翠鬟，泪痕渍袖红斑斑。苍梧天高九疑碧，云中帝子何时还。
石头城
作者：沈愚
朝代：明
体裁：七言绝句

谷口青鞋踏软沙，桥头艇子载琵琶。春风何处寻芳好，卢女门前几树花。
秋晚述怀寄苏秉衡
作者：沈愚
朝代：明

西风临望极南天，楚客思归倍黯然。云树远连秋浦路，塞鸿初度秣陵烟。半江明月闻寒笛，荒渚孤灯泊夜船。遥忆长卿词赋好，异乡应得故人怜。
秦筝曲
作者：沈愚
朝代：明

高楼欲暮花含烟，嫣红落粉愁无眠。含羞起舞银烛前，玉纤轻抹鸳鸯弦。鸳鸯弦，凤凰曲。移妾心，置君腹。
莫愁曲
作者：沈愚
朝代：明

光风转蕙吹幽香，游丝薄雾春茫茫。百壶绿酒劝郎饮，多情谁似卢家娘。明珠杂佩声玎榼，鸾裾凤带茱萸囊。蛾眉八字寒翠湿，星眸两点秋波光。楚腰卫鬓桃花妆，敲金戛玉歌新腔，牵云曳雨归兰房。
过桃叶渡
作者：沈愚
朝代：明

江花含笑欲争春，江水笼烟柳色新。商女停舟唱桃叶，东风愁煞渡江人。
追和杨眉庵次韵李义山无题诗五首
作者：沈愚
朝代：明

兰桨双欹倚桂舟，隔花临水思夷犹。香囊玉佩劳相赠，绣幄银屏惜共留。愁绕凤台秦树暝，梦回巫峡楚云秋。多才苦被春情恼，镜里潘郎雪满头。行雨行云少定踪，梦回时节怕闻钟。竹枝寄恨心偏懒，桃叶题情意转浓。香冷绣鞍闲騕袅，烛残金障掩芙蓉。红楼绿水无多远，如隔江山几万重。纤纤斜日弄微风，肠断仙山碧海东。鸾镜有尘空自掩，雁书无路若为通。愁横柳叶眉颦翠，泪湿桃花脸晕红。尽道芳年易憔悴，莫教青鬓作秋篷。油壁香车几度来，赤阑桥畔起惊雷。梦随暮雨阳台去，愁踏春波洛浦回。青鸟衔书通密意，彩鸾留咏惜奇才。苦心一寸如红烛，总遣烧残未作灰。琐窗珠户别离难，兰蕙柔姿惜易残。曲断瑶筝银甲冷，书留锦字墨花干。罗衾积梦惊春晚，宝鸭销香觉夜寒。槛外碧桃花自好，一年芳景共谁看。
追和杨眉庵次韵李义山无题诗五首·其一
作者：沈愚
朝代：明

兰桨双欹倚桂舟，隔花临水思夷犹。香囊玉佩劳相赠，绣幄银屏惜共留。愁绕凤台秦树暝，梦回巫峡楚云秋。多才苦被春情恼，镜里潘郎雪满头。
追和杨眉庵次韵李义山无题诗五首·其三
作者：沈愚
朝代：明

纤纤斜日弄微风，肠断仙山碧海东。鸾镜有尘空自掩，雁书无路若为通。愁横柳叶眉颦翠，泪湿桃花脸晕红。尽道芳年易憔悴，莫教青鬓作秋篷。
追和杨眉庵次韵李义山无题诗五首·其二
作者：沈愚
朝代：明

行雨行云少定踪，梦回时节怕闻钟。竹枝寄恨心偏懒，桃叶题情意转浓。香冷绣鞍闲騕袅，烛残金障掩芙蓉。红楼绿水无多远，如隔江山几万重。
追和杨眉庵次韵李义山无题诗五首·其五
作者：沈愚
朝代：明

琐窗珠户别离难，兰蕙柔姿惜易残。曲断瑶筝银甲冷，书留锦字墨花干。罗衾积梦惊春晚，宝鸭销香觉夜寒。槛外碧桃花自好，一年芳景共谁看。
追和杨眉庵次韵李义山无题诗五首·其四
作者：沈愚
朝代：明

油壁香车几度来，赤阑桥畔起惊雷。梦随暮雨阳台去，愁踏春波洛浦回。青鸟衔书通密意，彩鸾留咏惜奇才。苦心一寸如红烛，总遣烧残未作灰。
郊居秋晚有怀苏雪溪
作者：沈愚
朝代：明

半生踪迹叹蹉跎，对景其如感慨何。浮世交游黄叶散，故乡烟水白云多。树衔斜日低临海，风送归鸿早度河。念尔貂裘犹在客，后时应赋《式微》歌。
金井怨
作者：沈愚
朝代：明

牵丝犹怯冷，照影却含羞。独立梧桐月，芳心不奈秋。
金陵九日
作者：沈愚
朝代：明
体裁：七言绝句

京华风物近佳辰，黄菊秋香漉酒巾。欲上凤台同一醉，客边谁是故乡人。
长安道
作者：沈愚
朝代：明

西望长安道，东风吹绿尘。斗鸡三市晓，跃马五陵春。柳色迷行客，花香扑丽人。金张居戚里，游宴不辞频。
阊门夜泊
作者：沈愚
朝代：明
体裁：七言绝句

丝丝杨柳拂官河，烟际楼台隔岸多。此夜阖闾城下泊，满船明月听吴歌。
阊门柳枝词
作者：沈愚
朝代：明
体裁：乐府曲辞

枝枝摇翠绾香车，占断春风日未斜。记得皋桥旧游处，绿烟深锁泰娘家。
阊门柳枝词二首
作者：沈愚
朝代：明

黄金枝软翠烟浓，几缕柔丝扬晚风。莫向尊前争婀娜，细腰人在馆娃宫。小蛮能唱白家词，笑把纤腰斗柳枝。愁绝尊前春未老，风流太守鬓成丝。
阊门柳枝词二首·其一
作者：沈愚
朝代：明

黄金枝软翠烟浓，几缕柔丝扬晚风。莫向尊前争婀娜，细腰人在馆娃宫。
阊门柳枝词二首·其二
作者：沈愚
朝代：明

小蛮能唱白家词，笑把纤腰斗柳枝。愁绝尊前春未老，风流太守鬓成丝。
题画
作者：沈愚
朝代：明
体裁：七言绝句

汀蒲短短柳毵毵，三月桃花水满潭。携酒抱琴同一醉，人生只合住江南。
鸿门会
作者：沈愚
朝代：明

天柱崩摧地维裂，日月无光乌兔缺。撞钟击鼓海扬尘，刺豹捶牛饮生血。磨牙猰貐争雌雄，横眉炙锦眩重瞳。芒砀云瑞不改色，座中有客乘飞龙。舞剑当筵势挥霍，老增有言君不诺。将军怒发冲危冠，目光射人肝胆落。倒倾卮酒擘彘肩，呼龙归去龙腾渊。百二山河付真主，玉斗声中泪如雨。
悼梅二首 其七 南村书屋
作者：沈懋嘉
朝代：明
体裁：词

张家堆上屋层层，闻说当年万卷称。扇扇碧纱窗影乱，为郎深夜剪书灯。
悼梅二首 其三 三寺两钟
作者：沈懋嘉
朝代：明
体裁：词

撑船采菱歌懊侬，深深菱荡翠烟浓。日斜风起人归去，三寺声声打暮钟。
悼梅二首 其九 霍氏行祠
作者：沈懋嘉
朝代：明
体裁：词

花街东畔是侬家，閒看迎神晚放衙。拂拂红旗春赛罢，霍王祠下采藤花。
悼梅二首 其二 案山晓翠
作者：沈懋嘉
朝代：明
体裁：词

濛濛晓翠湿鞋弓，天晴来上案山峰。从头一望珠楼好，港口条条戏九龙。
悼梅二首 其五 东田社鼓
作者：沈懋嘉
朝代：明
体裁：词

夫插新秧妇踏车，秋收一半入官家。村村鼓社东田晚，篱脚开残野菊花。
悼梅二首 其八 北原牧笛
作者：沈懋嘉
朝代：明
体裁：词

世事无端去似梭，东城西市看忙多。不若牧儿北原上，夕阳林外唱山歌。
悼梅二首 其六 西浦鱼罾
作者：沈懋嘉
朝代：明
体裁：词

十里清波湖面长，鱼床蟹簖水风凉。瞢腾醉倒渔哥子，自挂蓑衣晒夕阳。
悼梅二首 其十 鲁公古墓
作者：沈懋嘉
朝代：明
体裁：词

家家寒食各纷纷，留得轻风上绣裙。满地纸钱人不扫，草花红过鲁家坟。
悼梅二首 其四 六桥晴市
作者：沈懋嘉
朝代：明
体裁：词

鲜船都在水西棚，三尺黄鱼似绛缯。阵阵腥风朝市散，红旗影里买春冰。
秋鸟
作者：沈懋嘉
朝代：明
体裁：七言绝句

陈山西麓海东头，细网长竿带绿韝。买得山禽如粉脆，屠坟十里稻花秋。
竹枝词 当湖十首 其一 鹉湖春色
作者：沈懋嘉
朝代：明
体裁：词

阿郎曾说汉阳城，鹦鹉名传旧绿汀。问郎可似东湖上，小小春沙好踏青。
中丞金省吾年兄顾我当湖感旧述怀二首·其一
作者：沈懋孝
朝代：明
体裁：七言律诗

不见风神三十年，入门相对各苍然。藤蓑一枕忘余老，竹简千秋独尔传。壮日襟期曾许国，浮云世路总关天。丈人才力犹雄否，早晚徵书出御筵。
中丞金省吾年兄顾我当湖感旧述怀二首·其二
作者：沈懋孝
朝代：明
体裁：七言律诗

问我山居何所为，灌园雅有汉阴渠。云飞陇上时惭鸟，月满矶头学钓鱼。贫似截蒲常作赋，力能挥草或成书。只今经略推箫管，自哂迂疏百不如。
北固登望
作者：沈懋孝
朝代：明
体裁：七言绝句

北固楼前一笛风，碧云飞护建康宫。江南二月多芳草，春在濛濛细雨中。
古意
作者：沈懋孝
朝代：明
体裁：七言绝句

落花天气春馀几，垂柳青青日又曛。深立绣帘人不见，轻风吹动郁金裙。
听弦者
作者：沈懋孝
朝代：明
体裁：七言绝句

忽听指下语铮铮，似背残灯对月明。夜半十年心上事，沾裳争奈子弦声。
家园十咏 其一 来青楼
作者：沈懋孝
朝代：明
体裁：七言绝句

楼外蓬莱十二重，开帘不隔翠芙容。主人楼上横看处，恰似天台面面峰。
家园十咏 其二 万竹房
作者：沈懋孝
朝代：明
体裁：七言绝句

唯将疏影邀明月，那用长丝钓巨鱼。梦馀记得三天字，来向琅玕节上书。
新立钓矶于泖上
作者：沈懋孝
朝代：明
体裁：七言律诗

玄草空馀字崛奇，朱轮隔绝路逶迤。能寻白社看莲叶，唯对青山赋竹枝。行探鸟巢来北坞，閒驱茧犊又东陂。沧江一任愚公钓，聊写情言荅所思。
淇林
作者：沈懋孝
朝代：明
体裁：七言律诗

春来频过林西馆，淇水青青亦耐看。小牖鸣琴声自古，浓阴散帙影犹寒。扫空旧忆曾千亩，起蛰新添恰万竿。时奉轻舆游泖上，也须词赋儗潘安。
石庄小隐
作者：沈懋孝
朝代：明
体裁：七言律诗

柴门临水豆花蹊，小汲携筒自灌畦。茅舍几家村落里，秫田三顷柘湖西。斜阳紫翠多深秀，秋晚风烟正惨悽。一领布袍先补绽，任他风雨只低栖。
竹枝词
作者：沈懋孝
朝代：明
体裁：词

洞庭秋水接三江，正美鲈鱼橘柚香。丝管家家明月夜，侬今何事不还乡。
答本宁书问
作者：沈懋孝
朝代：明
体裁：七言绝句

我在中林叹索居，故人寄我下江鱼。就中一片相思意，带得三行感事书。
送明怀叔之任郧阳二首·其一
作者：沈懋孝
朝代：明
体裁：七言律诗

星分翼轸蜀山横，汉水茫茫锡穴城。白马岩前千树出，青羊涧道五云迎。三方地局连秦晋，百叠河关控豫荆。自有生平宏略在，丈夫随地起勋名。
送明怀叔之任郧阳二首·其二
作者：沈懋孝
朝代：明
体裁：七言律诗

万山苍翠午云齐，沮泽萦回绕大堤。苦竹丛烟郧口处，鹧鸪啼月穆陵西。潇湘不少吾谁侣，琴酒寻常自可携。二十七峰罗宇下，会朝郡邸楚天低。
次别曾直乡太史
作者：沈懋学
朝代：明
体裁：七言律诗

年来多病检方书，梦入双溪把钓馀。贾谊岂能收涕泪，嵇康元自愧粗疏。翻愁草色春将晚，却笑桃花锦不如。恋别可堪风雨夕，江天搔首坐踌躇。
署中闻子规
作者：沈懋学
朝代：明
体裁：七言绝句

一片愁心托杜鹃，望中陇树断苍烟。归人只是归难得，白发相催又隔年。
赠沈孟嘉访开之湖上
作者：沈懋学
朝代：明
体裁：七言绝句

初阳台上紫云停，何处璚箫入夜听。载酒看花歌白苧，直教明月下西泠。
凤凰台上忆吹箫·风雨重阳
作者：沈懋德
朝代：明
体裁：词

每遇重阳，尝携佳客，东郊逐队登高。看碧空云静，雁阵萧萧。著帽丹枫数点，催好句、试共推敲。又何必、双携红袖，醉尽醇醪。飘飖。今年风雨，偏当落帽日，阻却征轺。聊自弄柔翰，拟答人嘲。幸有东篱黄菊，独永我、今夕今朝。任从他，茱萸红满，雨里笑吾曹。
菩萨蛮·江游
作者：沈懋德
朝代：明

江声汹汹鱼龙老，云情烟色从空绕。千里一扁舟，看完无限秋。苹花随浪急，白鹭迎风立。天外倚高楼，有人添暮愁。
行香子·夜雨
作者：沈懋德
朝代：明
体裁：词

密雨深秋。乱落梧楸。已相惊、袖薄衫飕。那堪独听，邻梦初浮。记那时言，那时泪，那时愁。甚没来由。雁叫云头。顿收归、万里清秋。付还河汉，独把离忧。向小窗中，深帘里，最淹留。
塞北杂咏·其一
作者：沈揖
朝代：明
体裁：五言律诗

关塞多硗确，行行路不平。霜浓忧去马，日暝望高城。悲壮羌儿笛，凄凉秦女筝。回头语同伴，明日是何程。
塞北杂咏·其二
作者：沈揖
朝代：明
体裁：五言律诗

叠嶂高于髻，冲衢直似绳。天长明野烧，寺远见慈灯。故垒群雄恨，荒坟毅魄凭。山农安土俗，亦自酒如渑。
大梁归途舟行即事·其一
作者：沈揖
朝代：明
体裁：五言律诗

五月长风息，轻寒御薄绵。江村喧晚市，岸树叠晴烟。既惬幽居境，非无买酒钱。乡关知渐近，良友话归船。
大梁归途舟行即事·其二
作者：沈揖
朝代：明
体裁：五言律诗

天际乌云合，山头急雨来。跳珠江鸟没，喷雪浪花回。篷暗收书帙，舟停望石台。林端有空翠，万里夕阳开。
梁溪杂咏·其一
作者：沈揖
朝代：明
体裁：五言律诗

行装书帙少，旅食性情非。揽镜嗟蓬鬓，登台忆钓矶。雨深芳草遍，雾合远杨微。何事双栖燕，偏依独客飞。
梁溪杂咏·其二
作者：沈揖
朝代：明
体裁：五言律诗

谁家不欢聚，吾母独倚庐。客邸终难寐，轩窗数废书。徘徊霜露改，想像信音虚。反哺巢庭树，伤心尔不如。
北极宫
作者：沈文旻
朝代：明
体裁：古风

琳宫不蔽烟霞里，都在江城方寸地。居山何用碧桃花，当门独对清溪水。中有仙宫三十六，手把芙蓉凌太虚。市边不见壶公药，架上多藏老氏书。蓬莱沧海渺何许，猿啼鹤唳千峰雨。青鸟传书拟逐鸾，木客吹箫惯骑虎。北极光芒道气清，悠悠时听步虚声。碧霄风动天花落，绛府云开羽鹤鸣。襟怀洒落人谁识，松根笑煮溪边石。野香袭袂去归来，径面青苔留屐迹。
七月晦夕集范司马十洲阁分吾字
作者：沈明臣
朝代：明
体裁：五言律诗

尽日坐冰壶，风流宛自都。主尊开凿落，客剑佩昆吾。秋树侵孤驿，斜阳截半湖。凭高双醉眼，一鸟去来无。
万历五年春有献五色鹦鹉者诏入之恭赋二首
作者：沈明臣
朝代：明

日南遥忆陇天长，丹喙能言五色裳。玉殿雕笼新诏入，西宫愁杀雪衣娘。日御文华说五经，鸟言虽巧未曾听。长廊上苑东风里，寂寂无声对画屏。
万历五年春有献五色鹦鹉者诏入之恭赋二首·其一
作者：沈明臣
朝代：明

日南遥忆陇天长，丹喙能言五色裳。玉殿雕笼新诏入，西宫愁杀雪衣娘。
万历五年春有献五色鹦鹉者诏入之恭赋二首·其二
作者：沈明臣
朝代：明

日御文华说五经，鸟言虽巧未曾听。长廊上苑东风里，寂寂无声对画屏。
三江亭瞩眺
作者：沈明臣
朝代：明
体裁：古风

徼海极东陲，崇城委纷瞩。暾然树灵曦，扶桑冒天绿。近睹馀夙悲，遐瞻憺孤恧。双霍辟鸿扉，翠碣三韩矗。众屿撒星洲，诸夷奠荒服。屃屃渺禆瀛，神鳌绾坤轴。六足负空大，九首滞盈缩。万里眉睫平，天风载黄鹄。鞭塞嗤祖龙，王鄞趋鬼谷。夷亶不可求，畴将扣徐福。渤海刷春波，兹辰聊寓目。
上滩行
作者：沈明臣
朝代：明
体裁：古风

新安新定江水连，三百六十滩在天。新都缥缈高若县，上滩三老分青钱。雇值百丈牵紫烟，狼牙虎锯刀剑全。钜者利齿小亦拳，雪浪溅人雷迸船。篙师著篙篙欲千，一尺一步寸莫前。白日欲黑眼欲穿，啼猿断壁闻哀弦。谁家独住青嶂边，十月花开红可怜，一声鸡叫层云颠。
上滩行
作者：沈明臣
朝代：明

新安新定江水连，三百六十滩在天。新都缥缈高若悬，上滩三老分青钱。雇值百丈牵紫烟，狼牙虎锯刀剑全。巨者利齿小亦拳，雪浪溅人雷迸船。篙师著篙篙欲千，一尺一步寸莫前。白日欲黑眼欲穿，啼猿断壁闻哀弦。谁家独住青嶂边，十月花开红可怜，一声鸡叫层云巅。
与仲足乞铜章
作者：沈明臣
朝代：明
体裁：古风

君昔宠我双铜章，秦篆李斯汉张苍。提之十年不去手，不羡当时会稽守。余也无官头已白，权判风烟掌山泽。白衣卿相君莫嗔，世人号作文章伯。却嫌肘后空累累，再乞数颗腰间垂。题诗近寄武陵长，作字遥缄王母祠。请君刻镂破心血，云书鸟篆神工绝。恨无卞璧逞良师，山斋夜泣昆吴铁。
与吴汝复蒋季柔游黄山
作者：沈明臣
朝代：明
体裁：古风

吁嗟黄山兮，何独三十六峰而已乎。龙蛇盘盘走千里，青莲万朵浮江湖。元气茫茫閟日月，吐云纳雾沧溟枯。嘘吸阴晴散风雨，水分楚越通三吴。青鸾蹲踞舞势歇，云门阖辟谁能呼。咆哮狮子吼孤月，千年桃花知有无。常闻轩辕帝，容成与浮丘。丹成八甲子，白日升天游。宝函玉壶渺何所，空闻三十六源春水流。蒋王孙，吴夫子，吾今与汝来，共洗清溪耳。相逢有酒当笑歌，唯有刘伶达生死。吁嗟兮黄山，汝胡不为平地兮为平川，矗矗乃在青霞颠。使我侧身望之徒茫然，有翼无风空可怜。容成子，浮丘伯，唤不来，招未得。黄帝深深居紫极，寄语世间人莫鍊丹砂石。不若手持苍玉藤，拄破青天九秋色。
与孺觉幽寻
作者：沈明臣
朝代：明
体裁：五言律诗

丘壑本吾性，愿于之子同。蘋花吹晚白，梨叶战秋红。到枕水声滑，下庭山影空。前林足幽事，路与白云通。
与高李二生晚步芙蓉江上
作者：沈明臣
朝代：明
体裁：古风

胜侣多旷怀，江皋蹑斜照。波平风力微，重山薄层耀。翠淡青黛浓，云霞綵相冒。峤叠秋霭分，峰攒晚容峭。帆去白已遐，复近浦萦抱。掩映眺难穷，回复景殊妙。溆曲龙九纡，峦明水千澡。长谣归路迟，烟苍野生烧。何以写清欢，持醪远相劳。醉泥芙蓉花，骄成美人笑。
与黄山人孔昭林太守登卿登狼山支云塔
作者：沈明臣
朝代：明
体裁：古风

古塔名支云，岁月卒未纪。苍茫见孤标，直插青天里。山海拥金莲，乾坤落天柱。四面刚风吹，白日不得止。俯视飞鸟背，站站去如驶。郡官破万缗，丹青焕如此。秋光满扬州，旷然见千里。雕甍触落日，丹槛吸溟澨。脚下走鱼龙，眦前裂风雨。吴楚几大邦，共此长江水。阴气青濛濛，沧桑变无已。回首问海若，登临复能几。
中峰寺
作者：沈明臣
朝代：明

楼阁翠微间，钟声白云里。寻僧秋日迟，落叶行数里。
中秋夕梦中得句醒而足之
作者：沈明臣
朝代：明

无端秋思枕前滋，梦落青溪白石祠。去路似从桃叶渡，和歌多是《竹枝词》。藓碑字蚀无人读，废井铭存有客知。幽事最多难记得，绿波深处美人期。
为徐文长题九龙卷
作者：沈明臣
朝代：明
体裁：古风

罗刹江头雨如注，海门簸荡摇天柱。山气稍开风稍微，黑云渐薄疑初曙。山阴故人徐孺子，作客来往吴山里。与余相违九月强，一见街头问行李。邀余入山具酒浆，酒酣剧谈神鬼僵。拂拭松窗出缣素，开卷灼烁惊电光。电光闪闪眼花乱，九龙争飞在天半。云奔水走翻低昂，海若天吴竞奔窜。㳚漷长风肘后生，崩轰霹雳天为倾。变化隐约不可状，雾滃涛颠鳞甲明。昂头露爪令人悸，双飞独舞俱成势。天地为之清浊移，海岳须臾惊捲去。徐生把酒索我题，摇笔不敢轻为词。脱巾大叫问所以，濡墨噀水知为谁。当时画者陈公储，百世独步谁复如。即如此卷亦不易，摩挲使我空踌躇。呜呼画龙尚可惜，鱼服尘中更谁识。出门长啸风雨凉，万壑淋漓翠犹滴。
为王元美题沈启南画春山欲雨图
作者：沈明臣
朝代：明
体裁：古风

东风送暖海气恶，黑云摧山白云薄。眼前叠嶂埋峰头，水北高林穿日脚。鹁鸠乱啼花乱飞，溪涨浓岚雨将作。欲来不来天半昏，似将混沌疑乾坤。推移不识上帝意，猛虎如排阊阖门。九阍不扣玉女泣，天吴播荡江湖立。电母权倾霹雳迟，但见烟霏草头湿。芙蓉山前草屋低，东阳老子开剡溪。笔端欲夺造化力，倏忽雨气生淋漓。诗成绘了已寥廓，天高地下还清浊。花明树绿呼酒来，怪无客至相酬酢。百年遗墨尘眼空，神物今归王长公。长公兄弟把相示，醉后挥毫姓偶同。
云北
作者：沈明臣
朝代：明
体裁：五言律诗

只在白云北，重山别有家。人烟散流水，墟井匝桃花。卖药通秦市，分蜂识汉衙。自矜吾道拙，不敢独餐霞。
云南
作者：沈明臣
朝代：明
体裁：五言律诗

山阳村户好，家枕万峰云。共饮梅花水，耦耕麋鹿群。土风周处记，日月帝尧君。世路纷豺虎，区中那得闻。
云间雨泊
作者：沈明臣
朝代：明
体裁：五言律诗

谷口此何年，孤篷听雨眠。岸风惊死烛，黑月唶无天。老尚甘行旅，贫犹哂执鞭。稍宽身健在，湖海正茫然。
云阁薄边功三首
作者：沈明臣
朝代：明

大将晓临戎，偏裨夜报功。自矜文字贵，不重虏尘空。坐筹纡庙略，立道是边机。但拜封侯印，何曾着铁衣。虏汉不交兵，都言化理平。正逢丞相怒，不敢报军情。
云阁薄边功三首·其一
作者：沈明臣
朝代：明

大将晓临戎，偏裨夜报功。自矜文字贵，不重虏尘空。
云阁薄边功三首·其三
作者：沈明臣
朝代：明

虏汉不交兵，都言化理平。正逢丞相怒，不敢报军情。
云阁薄边功三首·其二
作者：沈明臣
朝代：明

坐筹纡庙略，立道是边机。但拜封侯印，何曾着铁衣。
从大司马胡公过睦州道中即事呈徐文长记室
作者：沈明臣
朝代：明

孤城全在翠微间，九叠屏风绕郡环。红树作花欹粉堞，白云如画写青山。戴村人共秋空远，严濑潮随暮雨还。自笑无才趋幕府，也从车骑得乘闲。
以叶生太叔诗呈张大司马
作者：沈明臣
朝代：明
体裁：古风

何为宁馨叶生者，新诗照乘珠满把。幽怪殊开汲冢云，古质惊提未央瓦。箭簇铜花绿血殷，昆刀玉错寒流泻。千年古圹蚀啼痕，夜半荒坑射残斝。白鼍作鼓裂天门，南山吼死洪钟哑。鬼仙已谢李王孙，诡谲难誇玉川也。即今论才莫可同，居然屈宋鞭箠下。鲰生得士窃自奇，不敢私之老乡社。大国观风季也聪，东海泱泱推大雅。不能清庙荐圭璋，独献飞黄向司马。
何处
作者：沈明臣
朝代：明

何处放船好，水深云欲低。流澌莎草上，落日布帆西。雨脚只在树，鸥飞不过溪。买鱼炊白饭，醉听岭猿啼。
偶晴
作者：沈明臣
朝代：明
体裁：五言律诗

半月不出户，青苔没齿痕。乍暄虫出树，斜照马嘶村。刈穫空寒水，樵苏带夕垣。故乡知此候，山色满江门。
偶泊胥江同君房怀古作
作者：沈明臣
朝代：明

胥江渔火夜磷磷，歌罢《吴趋》亦怆神。废苑空洲长是水，屟廊无草不知春。满城明月乌啼树，一市秋风鹤引人。古往今来唯有恨，暮山青霭自嶙峋。
偶题
作者：沈明臣
朝代：明

何事西王母，东来谒圣君。仙灯悬凤髓，天马照龙文。甜雪赚州贡，雕钟䀟泽闻。一时行乐处，千古恨浮云。
傅御史戍定海春日寄赠
作者：沈明臣
朝代：明
体裁：五言律诗

远戍海云东，扶桑近挂弓。剑花吹蜃气，人语触龙宫。月出微茫际，天青浩荡中。莫言骢马步，不及古人工。
兹游
作者：沈明臣
朝代：明

山水平生愿，兹游亦偶逢。溪清石五色，山转路千重。片雨孤峰入，余霞众壑浓。滩声风浩浩，花气草茸茸。波动将崩石，云浮不尽松。濑船牵月上，水碓杂云舂。宿傍鱼龙窟，行随虎豹踪。同行携郑老，日遣画芙蓉。
再赋宛在诗
作者：沈明臣
朝代：明
体裁：七言律诗

一天秋水咏蒹葭，渺渺轻烟带晚霞。只隔片云如万里，直随飞鸟盼孤槎。锦帆青入吴山影，画鹢红分楚泽花。遥听棹歌何处歇，应同明月到长沙。
再题子昂画马歌
作者：沈明臣
朝代：明
体裁：古风

君不见赵王孙，画人画马骨力存。毫端微茫不可测，神鬼歘吸愁相吞。矫矫疑龙踏天截，转首忽拨春云屯。踌躇似欲射飞鸟，弦不及控非空扪。想当一隼落西北，又忽一鹘东南奔。青天阔远风势�，万里只作秋毫论。
军门怨
作者：沈明臣
朝代：明
体裁：古风

一身漂泊如杨花，年年作客天之涯。将军无功宝刀卖，自将汉语翻胡笳。夜光照甲月堕地，万里黄沙碛边戍。里门不出谁家郎，未寒先著狐裘长。归梦还家语妻子，莫作将军门下士。
冯咸甫有赠依韵奉荅
作者：沈明臣
朝代：明
体裁：五言律诗

世有小冯君，才名到处闻。云间一邂逅，天上几人群。自笑匆匆甚，尤怜脉脉分。相思何所托，江树倚春云。
冯咸甫赴燕台赋赠
作者：沈明臣
朝代：明
体裁：七言律诗

梅欲生香柳未黄，孝廉船入潞河长。燕台金埒收骐骥，海国丹山起凤凰。雪里江花犹刺眼，云间烟树莫回肠。东风渐暖长安道，马上听莺出禁墙。
凫池
作者：沈明臣
朝代：明
体裁：五言绝句

蒲稗雨前死，芙容霜后活。青天卧凫鹥，秋来水空阔。
凯歌
作者：沈明臣
朝代：明

衔枚夜度五千兵，密领军符号令明。狭巷短兵相接处，杀人如草不闻声。
出姚江
作者：沈明臣
朝代：明
体裁：七言律诗

地迥句馀客路纷，半晴秋色一江分。雨中黄叶移江树，天外青峰失暮云。流水无情人远去，长空不尽雁初闻。自怜白发犹为旅，丰草凭谁领鹿群。
出猎篇为徐记室与王将军作
作者：沈明臣
朝代：明
体裁：古风

秋潦始歇天空明，太平门外无人行。沙岸风回草头短，雨脚射日黄云平。吴山南吞海壖尽，百里平郊江潣潣。辕门大旗飘浅黄，游击将军试鹰隼。拜邀记室观猎场，古之徐干今文长。夹镫提鞭上马去，白羽插房金簳香。将军令严壮士猛，龙飞电掣无留影。但闻壑壑两耳声，飞鸟应弦狐兔屏。徐生气豪心胆雄，直欲万里追长风。崆峒扶桑挂眉睫，紫骝四足轻飞鸿。老瞒黄须龌龊子，横槊赋诗安足齿。学书学剑万人敌，一双瞳神秋水碧。今为揖客坐筹边，开口何方吐奇画。将军夜行何所为，短衣射猎南山陲。北平太守斩醉尉，胡乃尽为缘数奇。闻君亦向田间饮，割鲜击缶醉欲甚。抽毫自制羽猎篇，半夜长歌不成寝。
刈稻
作者：沈明臣
朝代：明
体裁：五言律诗

为农岁已晚，却喜遂初衣。刈稻霜天下，饭鱼秋水扉。江明红叶净，潮退白鸥稀。不负公私愿，行歌樵径归。
初梅
作者：沈明臣
朝代：明
体裁：七言绝句

欲开未吐半春阴，无奈江南风雪深。抱玉含香殊自好，春闺一片待郎心。
别母
作者：沈明臣
朝代：明
体裁：五言律诗

老母三年病，儿仍千里行。秋风吹地冷，山月照霜明。未别先下泪，问归难应声。厨头有新妇，数可问藜羹。
别母
作者：沈明臣
朝代：明

老母三年病，儿仍千里行。秋风吹地冷，山月照霜明。未别泪先下，问归难应声。厨头有新妇，数可问藜羹。
前溪曲五首
作者：沈明臣
朝代：明

林塘何处好，独有前溪路。笑语隔花闻，歌声连水度。歌舞向前溪，前溪明月里。莫道春夜长，春光似流水。春水前溪长，春云绿树齐。门前车马散，正及曙乌啼。前溪浣纱去，花落污春泥。骑马侬边过，见郎头自低。汲水向前溪，空瓶侬自提。郎家溪上住，只是隔东西。
前溪曲五首·其一
作者：沈明臣
朝代：明

林塘何处好，独有前溪路。笑语隔花闻，歌声连水度。
前溪曲五首·其三
作者：沈明臣
朝代：明

春水前溪长，春云绿树齐。门前车马散，正及曙乌啼。
前溪曲五首·其二
作者：沈明臣
朝代：明

歌舞向前溪，前溪明月里。莫道春夜长，春光似流水。
前溪曲五首·其五
作者：沈明臣
朝代：明

汲水向前溪，空瓶侬自提。郎家溪上住，只是隔东西。
前溪曲五首·其四
作者：沈明臣
朝代：明

前溪浣纱去，花落污春泥。骑马侬边过，见郎头自低。
前艳曲二首
作者：沈明臣
朝代：明

翠被凭谁携鄂渚，巫山空自说行云。若将花比君颜色，花为东风减十分。灵和殿柳欲三眠，吹尽东风未著绵。张绪不来肠已断，小楼无赖夕阳前。
前艳曲二首·其一
作者：沈明臣
朝代：明

翠被凭谁携鄂渚，巫山空自说行云。若将花比君颜色，花为东风减十分。
前艳曲二首·其二
作者：沈明臣
朝代：明

灵和殿柳欲三眠，吹尽东风未著绵。张绪不来肠已断，小楼无赖夕阳前。
劝君杯
作者：沈明臣
朝代：明

玳瑁钗头金凤低，浅黄衫子剪银泥。丽玉寒香方二八，倚市招郎两相䊺。逢花采之须及新，莫待花残空怨春。人生有酒不肯醉，醒者何曾独千岁。劝君堂上且衔杯，春去一年才得回。
劝君杯
作者：沈明臣
朝代：明
体裁：古风

玳瑁钗头金凤低，浅黄衫子剪银泥。丽玉寒香方二八，倚市招郎两相匽。逢花采之须及新，莫待花残空怨春。人生有酒不肯醉，醒者何曾独千岁。劝君堂上且衔杯，春去一年才得回。
包十少府制苧袍赠余游武夷
作者：沈明臣
朝代：明
体裁：七言绝句

君裁白苧作山衣，送我新穿入翠微。坐倚青天吹铁笛，紫云黄鹤近人飞。
包十碧岑楼分韵
作者：沈明臣
朝代：明
体裁：五言律诗

水上楼偏好，尤宜对夕阳。樽前开睥睨，檐际宿帆樯。浦树潮来没，江天鸟去长。高情迟明发，鼓枻下横塘。
十二日雪
作者：沈明臣
朝代：明
体裁：五言律诗

冻雪已盈庭，尘心忽自屏。马初行过路，人久未来亭。大野春阴积，长江夜色冥。独怜飞鸟外，一点莫山青。
南越
作者：沈明臣
朝代：明
体裁：古风

行行南越中，好景玩不足。原野颇夷旷，山川复缪缛。波澄天镜平，柔风荡醽醁。云日递晴阴，山光互青绿。溪腥过鸬鹚，天净飞属玉。帆底坐题诗，高吟应空谷。
即事
作者：沈明臣
朝代：明
体裁：五言律诗

古道出吴淞，垂杨拂寺浓。水云低晚照，残雨逗疏钟。渡海帆初挂，寻山月正逢。客心殊自喜，手摘翠芙蓉。
双塔泊长年门口移日
作者：沈明臣
朝代：明
体裁：七言律诗

不因沽酒系柴门，知汝飘零恋故园。水阔天高三泖路，青林白屋五家村。啼莺出树偏求友，老竹穿篱故引孙。翘首乡山归未得，黯然唯有一销魂。
发岩镇蒋生客次赴黄山三首·其一
作者：沈明臣
朝代：明
体裁：古风

侵晨理行箧，褰裳事篮舆。行行历墟井，寒翠生衣裾。高舂过潜口，村巷多踟蹰。西北指前路，一径当山隅。峭壁攒紫雾，苍莽浮云舒。淙淙深涧水，远近声与俱。十月霜未降，林叶青黄疏。午作酒家饷，炊烟薄茅居。盘桓青溪曲，鉴影惊游鱼。饭罢复去去，渐上青云梯。修岭颇登顿，层冈转崎岖。千盘入无路，倏忽逢坦途。人烟小成市，樵牧皆自如。
发岩镇蒋生客次赴黄山三首·其三
作者：沈明臣
朝代：明
体裁：古风

明晨入西冈，山势反舒缓。顾见黄山塞，萧条立荒阪。野庙祀浮丘，空坛草花满。列壁怒㟏岈，群峰插天断。迤逦汤泉口，天都缅相眄。铁光射寒暾，五色颇流眩。龂腭破混茫，嵚巇蚀苔藓。崩崖续断冈，回峦绾重巘。高下互纠缠，峰纹细难辨。攒攒紫翠丛，纷纷苍壁剪。仰睇穷九霄，登陟盘百转。俯首历磴滑，蹑云躬自躽。言念容成子，胎息炼玄纂。致勤万乘尊，一旦捐玉馔。吾生亦何为，局蹐徒中喘。濯肠沙水温，豁目丹峰瑑。奈何隔尘凡，永谢轩辕辇。
发岩镇蒋生客次赴黄山三首·其二
作者：沈明臣
朝代：明
体裁：古风

投暝山市烟，托宿寻蒋诩。弄影向前溪，霜清月如水。命驾入黄山，旦日须早起。为余制短策，童冠皆俦侣。出门即重冈，遥岑眼前哆。回溪紫云端，陡岭青霞崥。揭厉屡停舆，攀跻每劳挥。紫翠复遐征，目力穷峛崺。日夕向孤村，主人肃宾礼。醉眠山馆中，湍声枕前止。
吕生吹笛作此别
作者：沈明臣
朝代：明

倦倚绳床月上迟，自将横竹向予吹。秋深杨柳不堪折，况复明朝欲别时。
君马黄三首·其一
作者：沈明臣
朝代：明
体裁：古风

君马黄，臣马白。君马肥，臣马瘠。君马如龙臣马躄，敢忘天王赐颜色。
君马黄三首·其三
作者：沈明臣
朝代：明
体裁：古风

君马黄，臣马黑。君马德，臣马力。君马天行臣马策，敢避驰驱死疆埸。
君马黄三首·其二
作者：沈明臣
朝代：明
体裁：古风

君马黄，臣马赤。君马良，臣马劣。君马飞腾臣马蹶，敢望天闲一时逸。
吴中客
作者：沈明臣
朝代：明
体裁：古风

吴花吴草愁春烟，茫茫白日迷青天。天涯有客不归去，水流肠断春江前。春江水流不复返，明日客归犹未晚。
嘉靖丁巳六月十七夜七里滩口待月
作者：沈明臣
朝代：明
体裁：古风

夜宿七里滩头船，起来待月船头坐。月隐山云黑不开，江摇赤壁石欲堕。须臾月来江水白，万顷琉璃堆碧色。垂竿欲钓珊瑚珠，客星合照初来客。初来客，愿未果。重来看月何时可，秋潭再鼓东归柁。
四明山长句
作者：沈明臣
朝代：明
体裁：古风

李白梦天姥，烟涛茫茫走东鲁。随风吹堕禹穴来，万里心魂挂瑶圃。兴公赋天台，赤城霞气标蓬莱。五采肝肠濯翠海，九天日月披银台。四明之山谁所凿，天公为我开楼阁。双牖高看乌兔飞，四窗平见星辰落。青云冥冥豁洞天，使我坐阅心茫然。手扪白虹不到地，眼睹绿雪吹春烟。九州点破黑子大，沧海东窥一衣带。天上银河贴面流，神游八极吾将奈。千秋閟迹人莫寻，万古灵踪此真快。二百八十峰，天簇青芙容。丹山穴紫凤，赤水蟠黄龙。气雄五岳掩天柱，势夺十洲凌阆风。不周山崩谁所触，祖龙沙丘不敢哭。骑龙跨凤访仙曹，朝向昆崙暮王屋。愿呼樊夫人，为我歌且舞。手拍洪崖肩，醉枕赤松股。璿房琼室七十二，恐是蓬壶世难睹。双双帝子怨苍梧，穆王马蹄知有无。金书玉简秘不得，越水至今流禹都。
夏夜曲
作者：沈明臣
朝代：明

月白金铺水阁开，夜凉星汉在瑶台。佳人自度《前溪曲》，声入荷花风里来。
夏宫乐
作者：沈明臣
朝代：明

卧起丹绡昼漏迟，传宣又作纳凉期。微风桂树千秋殿，明月荷花百子池。
夕坐江上平台酒半分星字
作者：沈明臣
朝代：明
体裁：五言律诗

夕台临水绝，渐暝减山青。天阔依孤屿，江空出大星。涛声遥入酒，渔火细分汀。歌罢将何以，吾曹岂独醒。
夜坐怀顾益卿按察
作者：沈明臣
朝代：明

高云南去夜郎低，万里秋风过五溪。玉笛不吹江水绿，美人犹在月明西。
夜宿
作者：沈明臣
朝代：明
体裁：五言律诗

夜宿桐江浒，高天朗客星。薄烟笼树白，纤月避山青。岸陡风声逼，滩长水力停。邻鸡难得曙，伏枕柁楼听。
夜归
作者：沈明臣
朝代：明
体裁：五言律诗

故园风物好，似待野人归。白屋闻乡语，青山识敝衣。水深星影大，野旷月痕微。昨日怜群雁，江天与共飞。
夜热
作者：沈明臣
朝代：明
体裁：五言律诗

入夜犹烦暑，中宵想玉潭。稍辞花以北，深就竹之南。星聚天殊窄，江蒸水欲酣。凭谁问河朔，翻以醉为堪。
夜登包氏碧岑楼
作者：沈明臣
朝代：明
体裁：七言律诗

澹月微茫江水平，登楼一啸俯空明。天当尽处山长接，潮欲来时风自生。闽粤帆樯通海徼，鱼盐墟市隔江城。夜深坐听渔歌起，不是当年画角声。
大树村刘氏少妇打虎行
作者：沈明臣
朝代：明

润州城南山簇簇，四月麦黄桑柘绿。大树村头刘氏居，短墙幽院参差屋。晓炊未罢日始高，卒地猛虎来咆哮。老小出门尽惊走，犬亦吠虎声嗥嗥。虎闻犬声急转步，一口毙之如搏兔。欲从虎口夺狗还，老妪抱孙逢虎怒。刘家少妇夺老姑，气猛视虎如匹雏。手提钢叉刺虎目，虎血溅面红模糊。昨从大树村前走，少妇涤场犹髽首。弱体孱然花不如，徐家女子刘松妇。
大树村刘氏少妇打虎行
作者：沈明臣
朝代：明
体裁：古风

润州城南山簇簇，四月麦黄桑柘绿。大树村头刘氏居，短墙幽院差参屋。晓炊未罢日始高，卒地猛虎来咆哮。老小出门尽惊走，犬亦吠虎声嗥嗥。虎闻犬声急转步，一口毙之如搏兔。欲从虎口夺狗还，老妪抱孙逢虎怒。刘家少妇夺老姑，气猛视虎如匹雏。手提钢叉刺虎目，虎血溅面红模糊。昨从大树村前走，少妇涤场犹髽首。弱体孱然花不如，徐家女子刘松妇。
大涵山
作者：沈明臣
朝代：明
体裁：五言绝句

悠然大涵山，山下云如海。不因濯足来，寻得渔矶在。
好景
作者：沈明臣
朝代：明
体裁：五言律诗

艰行虽可厌，清绝亦堪矜。三汊如分个，孤峰似立僧。飞禽低掠水，老树半垂藤。好景聊娱目，因之去未能。
娱老
作者：沈明臣
朝代：明
体裁：五言律诗

山僧携偈谒，野客借书抄。五曲引流水，三间盖白茅。青松妻酿鳔，紫芋仆供肴。最喜堪娱老，风尘息四郊。
子夜四时歌
作者：沈明臣
朝代：明

东风吹月出，照见妾家楼。荡子从戎去，边霜尚满头。桂影团团月，芙蓉叶叶霜。捣衣过夜半，几日废流黄。冻折银瓶水，尘枯宝瑟弦。非关妾无梦，妾夜几曾眠。
子夜四时歌·其一
作者：沈明臣
朝代：明

东风吹月出，照见妾家楼。荡子从戎去，边霜尚满头。
子夜四时歌·其三
作者：沈明臣
朝代：明

桂影团团月，芙蓉叶叶霜。捣衣过夜半，几日废流黄。
子夜四时歌·其二
作者：沈明臣
朝代：明

河汉青天转，空房丹鸟飞。汗从郎背拭，香时隔年衣。
子夜四时歌·其四
作者：沈明臣
朝代：明

冻折银瓶水，尘枯宝瑟弦。非关妾无梦，妾夜几曾眠。
子夜歌三首
作者：沈明臣
朝代：明

一曲春风《子夜歌》，相望只是隔银河。梁间片月盈盈水，不照郎君照妾多。两曲红绫《子夜歌》，鸳鸯梦醒较谁多。合欢不是裁缝狭，织女机头少一梭。三曲行云《子夜歌》，不禁朝暮眼前多。双星合处偷看月，到得侬边没绛河。
子夜歌三首·其一
作者：沈明臣
朝代：明

一曲春风《子夜歌》，相望只是隔银河。梁间片月盈盈水，不照郎君照妾多。
子夜歌三首·其三
作者：沈明臣
朝代：明

三曲行云《子夜歌》，不禁朝暮眼前多。双星合处偷看月，到得侬边没绛河。
子夜歌三首·其二
作者：沈明臣
朝代：明

两曲红绫《子夜歌》，鸳鸯梦醒较谁多。合欢不是裁缝狭，织女机头少一梭。
孙禹钖溪上双藤歌
作者：沈明臣
朝代：明
体裁：古风

溪上古藤如许大，不但一株且两个。苍皮万尺病蛟缠，白骨千寻老龙蜕。正值新春未作花，斜盘乱结蔓如瓜。牵黄袅绿蚓不解，走隙穿虚蛇入窠。圈环纽玦无不有，徽索缠绵分左右。低从九地饮黄泉，高入五云吸天酒。根强五石瓮盘泥，枝连千手佛攀梯。雾蓊碧油幢盖密，风开翠幌洞门低。仙人宛矣乘风御，公子遥张青锦驻。花繁叶簇鳞鬣狞，风雨初来欲飞去。奇柯忽引上青天，綵绳牢绾堪秋千。夕阳静照百戏舞，紫丝步障流春烟。丹霜夜染枫林下，赤虬巧向秋空挂。我欲据此弹箜篌，人不敢窥山鬼怕。最爱水边连理树，夜深曾有仙姬遇。桃花不见武陵津，昔日相逢竟何处。
孙禹锡溪上双藤歌（溪在虞山之北，名曰藤溪）
作者：沈明臣
朝代：明

溪上古藤如许大，不但一株且两个。苍皮万尺病蛟缠，白骨千寻老龙蜕。正值新春未作花，斜盘乱结蔓如瓜。牵黄袅绿蚓不解，走隙穿虚蛇入窠。圈环纽玦无不有，徽索缠绵纷左右。低从九地饮黄泉，高入五云吸天酒。根强五石瓮盘泥，枝联千手佛攀梯。雾蓊碧油幢盖密，风开翠幌洞门低。仙人宛矣乘风御，公子遥张青锦驻。花繁叶簇鳞鬣狞，风雨初来欲飞去。奇柯忽引上青天，彩绳牢绾堪秋千。夕阳静照百戏舞，紫丝步障流春烟。丹霜夜染枫林下，赤虬巧向秋空挂。我欲据此弹箜篌，人不敢窥山鬼怕。最爱水边连理树，夜深曾有仙姬遇。桃花不见武陵津，昔日相逢竟何处。
客次有怀中林诸胜·其一
作者：沈明臣
朝代：明
体裁：六言诗

雅见渡桥西路，白公庙畔东邻。竹马村中赛社，土牛郡里迎春。
客次有怀中林诸胜·其三
作者：沈明臣
朝代：明
体裁：六言诗

春煖潮生大堰，夜凉月出横塘。梅里黄鱼散子，霜前紫蟹输芒。
客次有怀中林诸胜·其二
作者：沈明臣
朝代：明
体裁：六言诗

江浦楝花鲚上，海田麦叶蛏肥。十姊妹花开遍，梁山伯蝶来飞。
客次有怀中林诸胜·其四
作者：沈明臣
朝代：明
体裁：六言诗

旧说新丰酒市，空传栎水菱歌。不得青春作伴，忍令白发蹉跎。
宫词二首
作者：沈明臣
朝代：明

晚凉风度玉池香，看尽归鸦入建章。妾貌不如莲样好，莫将明镜比寒塘。绿满南园桑叶肥，风光欲尽柳花飞。妾生不及吴蚕死，留得春丝上衮衣。
宫词二首·其一
作者：沈明臣
朝代：明

晚凉风度玉池香，看尽归鸦入建章。妾貌不如莲样好，莫将明镜比寒塘。
宫词二首·其二
作者：沈明臣
朝代：明
体裁：七言绝句

绿满南园桑叶肥，风光欲尽柳花飞。妾生不及吴蚕死，留得春丝上衮衣。
宿太湖
作者：沈明臣
朝代：明
体裁：七言绝句

孤舟夜泊洞庭滨，怅望空台尽日蘋。水殿离宫三十六，月明曾照捧心人。
宿福山港候发
作者：沈明臣
朝代：明

戈船一片压江流，候晓乘风怏远游。古戍荻花千浦月，荒城杨柳数家秋。伤心战地风前草，极目飞鸿海上洲。何处笛声当夜起，军中行乐似边州。
寄方三十国华
作者：沈明臣
朝代：明

栖栖布衣者，谁拂帝京尘。献赋干明主，微言讽大臣。虽云不得意，已作有名人。何不携妻子，归耕海上春。
寄题长干美人赵昭阳之作
作者：沈明臣
朝代：明

轻盈掌上艳阳新，再睹昭阳殿里人。谁说六朝金粉尽，一身当得秣陵春。
寓定光寺
作者：沈明臣
朝代：明
体裁：五言律诗

定光遥带郭，三亩布金初。寺小无钟鼓，僧勤沸木鱼。一灯青日夜，双树绿扶疏。最称清羸客，来依大士居。
寻僧
作者：沈明臣
朝代：明
体裁：五言律诗

久卧交知绝，寻僧出野行。岸花纷委露，溪竹半侵萍。力倦逢人歇，林昏到寺明。小桥斜处立，波与夕阳平。
寻僧
作者：沈明臣
朝代：明

久卧知交绝，寻僧出野行。岸花纷委露，溪竹半侵萍。力倦逢人歇，林昏到寺明。小桥斜处立，波与夕阳平。
少年游
作者：沈明臣
朝代：明

少年裘马骋春游，直指金鞭过五侯。绿水桃花临广岸，画栏杨柳压青楼。
少年行
作者：沈明臣
朝代：明

宝马骄嘶引少年，青丝穿地铁连钱。锦街十二春风起，吹得杨花满绣鞯。
少年行
作者：沈明臣
朝代：明
体裁：乐府曲辞

宝马骄嘶引少年，青丝窣地铁连钱。锦街十二春风起，吹得杨花满绣鞯。
山行
作者：沈明臣
朝代：明
体裁：五言律诗

九月犹残暑，山行怯路长。日斜微送雨，云湿不生凉。烟际林深黑，虹边天半黄。客衣沾白苧，暮色岂高唐。
山阴道士乞书
作者：沈明臣
朝代：明

笑予不是右军书，书罢无鹅意自疏。卖扇桥头逢酒伴，王婆店里炙枯鱼。
己未上巳临顾四舍人曲水
作者：沈明臣
朝代：明
体裁：七言律诗

我本兰亭旧主人，东吴曲水借青春。临文亦自悲今昔，把酒何须问主宾。风动花枝山袅袅，日蒸云气水粼粼。石前箕踞披青发，一笑明朝迹已陈。
废宅桃花
作者：沈明臣
朝代：明
体裁：七言绝句

昔年池馆似高唐，犹有桃花满坏墙。梦里春风浑不觉，一枝无语吊残阳。
度错愕岭
作者：沈明臣
朝代：明
体裁：古风

错愕复错愕，度之若升天。居然蜀道险，落在吾眼前。三上五回顾，十行九步颠。扪云手不定，跻险脚在肩。峰欲压面堕，石疑撑背穿。景奇心颇快，路迫愁仍煎。前得平者笑，后遭危者怜。汗落不可掬，息阴坐茫然。
张二吉父袁九龄秀才携酒至吴山馆
作者：沈明臣
朝代：明

桂馆诸峰上，兰樽二妙来。大江开夕照，阴磴积秋苔。蝉响流风急，虫声隐月哀。所嗟人散后，乡梦只东回。
张大司马茂屿庄杂咏
作者：沈明臣
朝代：明
体裁：古风

撰辔顿谷口，为园控湖漘。空亭宅夷旷，诸山四周陈。纷纭各有献，回合成比邻。瑶华布芳席，青云错重茵。冈陇断以续，岩岫披若纷。日峤炳明晰，风林荡氛昏。天地往已古，日月来则新。品骘有馀论，畴能拾遗珍。谢傅从泛海，拾遗空赋秦。何如宗生旷，卧游任其真。
归鸦
作者：沈明臣
朝代：明

归鸦数点晚霞鲜，近接平芜远接天。记得小舟双挂席，阖庐城外酒楼前。
循西山麓历诸公卿墓道至石塘即事
作者：沈明臣
朝代：明
体裁：七言律诗

郡西流水石为塘，塘上青山是北邙。阴径有霜松叶滑，阳坡无雨麦苗长。溪桥送客秋蒲落，野店留人晚稻香。立马墓前翁仲老，谁来取酒醉斜阳。
怪松篇与伯玉同咏
作者：沈明臣
朝代：明
体裁：古风

怪松矫飞腾，诡异献百伎。遗落此空山，阅世几兴替。下有陈人坟，岁月不可记。高标拉苍旻，卑枝插黄地。横梁驾春霓，或洞豁双柱。宛辟仙人扉，抟斗潜虬戏。龙骨蜕□岈，霜剥蛇鳞碎。盘拿攫风云，屈曲孰陶铸。朗月堕天风，明珠颔中据。缅怀古昔人，树此历千祀。既捐孤生悲，永谢秦封事。渊藏琥珀深，阴连女萝翳。顾余丘壑姿，偃蹇惭肖似。愿言结绸缪，重申后彫志。
戏赠杨伯翼
作者：沈明臣
朝代：明
体裁：古风

谁家小儿杨德祖，青天之鹘丹林虎。气猛翮健凌秋风，胆雄力王不受抚。骚坛忽树五丈旗，自喜少年能跋扈。嗟我老大笔力衰，尚然技痒鼓馀怒。酒酣登坛赋大言，共说将军老还武。将军号令选偏禆，汝作先锋领旗鼓。鹘兮虎兮谁敢侮，世上凡儿何足数，君不见杨德祖。
扁舟
作者：沈明臣
朝代：明
体裁：五言律诗

湖海去茫然，扁舟二十年。晓趋青嶂发，夜领白鸥眠。漂泊孤村雨，低徊万井烟。太平甘老贱，只愿相君贤。
抗首
作者：沈明臣
朝代：明

抗首望西秦，朝廷急用人。玉关疏控扼，紫塞隔荆榛。痛昔《筹边赋》，怜君侍从臣。谁为谢安石，谈笑净胡尘。
报恩人二首
作者：沈明臣
朝代：明

泥书才报白头亲，又向黄沙作逐臣。身未拜官先上疏，如君真是报恩人。临风一读泪千行，底事封书大慨慷。海草茫茫边月白，不知何地赐投荒。
报恩人二首·其一
作者：沈明臣
朝代：明

泥书才报白头亲，又向黄沙作逐臣。身未拜官先上疏，如君真是报恩人。
报恩人二首·其一
作者：沈明臣
朝代：明
体裁：七言绝句

泥书才报白头新，又向黄沙作逐臣。身未拜官先上疏，如君真是报恩人。
报恩人二首·其二
作者：沈明臣
朝代：明

临风一读泪千行，底事封书大慨慷。海草茫茫边月白，不知何地赐投荒。
拜云间沈太仆公墓
作者：沈明臣
朝代：明
体裁：五言律诗

城背一荒坟，秋深木叶纷。无言对峰泖，不死是机云。土湿门人泪，泉埋相国文。漫漫白雾起，乌泣去犹闻。
搔首
作者：沈明臣
朝代：明
体裁：七言律诗

今古浮云亦自怜，中原搔首望祁连。长城北绕千秋塞，大夏西开万里天。碣石宫前盐作海，玉门关外酒为泉。秦皇汉武原英杰，莫道年年但戍边。
搔首
作者：沈明臣
朝代：明

今古浮生亦自怜，中原搔首望祁连。长城北绕千秋塞，大夏西开万里天。碣石宫前盐作海，玉门关外酒为泉。秦皇汉武元英杰，莫道年年但戍边。
春尽日刘道士房
作者：沈明臣
朝代：明

偶逢春尽日，饮酒到斜阳。再过丹房里，青山酒更香。
春怨
作者：沈明臣
朝代：明

独抱琵琶西向秦，谁怜妾是断肠人。东风吹绿新杨柳，嫁得萧郎已过春。
春闺曲
作者：沈明臣
朝代：明

半晌开门举步迟，东风吹柳乱丝丝。年来难说宫中事，却道西施不画眉。
晚泊吕城
作者：沈明臣
朝代：明
体裁：五言律诗

未暮先投宿，孤帆住吕城。天空高树出，市小大桥横。隋帝江深凿，吴蒙镇重营。斜阳与流水，感慨一时生。
曹氏姑
作者：沈明臣
朝代：明

尊前相见重咨嗟，江上芙蓉几度花。记得春风吹绿鬓，小桃篱畔是君家。
望亭听雪
作者：沈明臣
朝代：明
体裁：五言律诗

薄暮孤帆住，春波点雪轻。深溪风有竹，寒月夜无更。枕畔依秋叶，灯前隔水声。细听唯冥坐，愁断远钟鸣。
望南雷怀谢居士遗尘
作者：沈明臣
朝代：明
体裁：古风

居士青云人，玄风邈难嗣。白日空山高，令人起遐思。春花吹野桃，开落知何自。流泉日夜流，石壁挂不住。深樾有啼猿，斯人邈何处。高吟皮陆诗，风吹响天际。
木客谣
作者：沈明臣
朝代：明

月黑山精啸，林深木客哀。圣人常御宇，土木未为灾。卜洛安元鼎，居中控八垓。农窥王室起，士识帝宫巍。阿殿凋秦力，章华浚楚才。涤阳蒿作柱，崿谷树搜材。锦柏葱峦出，香琼暗海来。鬼工输大巧，神力逞奇才。木理雕龙制，梁文紫凤裁。壁珰风自触，帘锦燕空猜。复道山河尽，觚棱日月回。铃声闻百里，塔影挂三台。井干天为半，昆明海欲回。游宫宵避月，飞殿昼行雷。浴散胭脂水，香飘宝屑埃。池荷夜舒发，室镜火齐开。不道越兵至，谁怜楚炬灰。高明鬼自阚，绮丽祸先媒。勿亟为灵沼，中人罢露台。尧椽元不斫，禹室固卑哉。
杨白花
作者：沈明臣
朝代：明

漫天无奈白杨花，何处飞来入帝家。清夜踏歌愁似海，月明宫树但栖鸦。
杨花三首
作者：沈明臣
朝代：明

连臂歌残杨白花，恨它飞去向天涯。漂零几处王孙路，惆怅无人帝子家。小雨旗亭沾马湿，夕阳江郭送帆斜。楼台侧畔休穿过，粘着蛛丝空怨嗟。随风飘泊转霏微，似雪轻盈妒落晖。倦蝶欲凭香梦杳，游丝空逐断魂飞。化萍雨后鱼鳞细，糁径苔前燕嘴肥。最是伤心三月暮，长途客泪共沾衣。废苑荒城古道边，轻如野鸟渺如烟。无风亦自漫空转，有月应须斗露妍。谢女繇来空咏雪，少陵何事却憎绵。飘飘欲托人间世，其奈东皇不受怜。
杨花三首·其一
作者：沈明臣
朝代：明

连臂歌残杨白花，恨它飞去向天涯。漂零几处王孙路，惆怅无人帝子家。小雨旗亭沾马湿，夕阳江郭送帆斜。楼台侧畔休穿过，粘着蛛丝空怨嗟。
杨花三首·其三
作者：沈明臣
朝代：明

废苑荒城古道边，轻如野鸟渺如烟。无风亦自漫空转，有月应须斗露妍。谢女繇来空咏雪，少陵何事却憎绵。飘飘欲托人间世，其奈东皇不受怜。
杨花三首·其二
作者：沈明臣
朝代：明

随风飘泊转霏微，似雪轻盈妒落晖。倦蝶欲凭香梦杳，游丝空逐断魂飞。化萍雨后鱼鳞细，糁径苔前燕嘴肥。最是伤心三月暮，长途客泪共沾衣。
梁王台
作者：沈明臣
朝代：明

日落梁王台，台空映江水。江水流不流，只在钟声里。
樊榭
作者：沈明臣
朝代：明
体裁：五言律诗

夫人仙去远，樊榭尚知名。月落迷妆镜，花深断宝缨。山川今喜托，天地故难凭。倘是吹箫处，应闻有凤鸣。
横林夜泊行
作者：沈明臣
朝代：明
体裁：古风

扁舟夜向横林泊，月黑星沉雨将作。岸上人家灯影悬，沙头鱼艇炊烟薄。襄邓艅艎落大帆，荆吴大艑收长索。长年识事诫早休，豺虎噬人狼伺搏。畏途不得高枕眠，两睫达曙不交目。老夫书剑羞索然，青毡十年穿且落。胡为中夜亦凌兢，自发长谣扣哀角。呜呼延陵不可作三让，故墟亦不恶，奈何令人郁不乐。
歌风台
作者：沈明臣
朝代：明

汉帝初平四海回，《大风歌》激楚声哀。彭城王气千年足，芒砀寒云万里开。父老只知亭长去，山河都属沛公来。故乡欢饮无多日，泗水依然绕旧台。
武陵庄
作者：沈明臣
朝代：明

青精作饭紫莼羹，饱后微吟水上行。不道空山曾有寺，隔溪风送午钟声。
武陵庄杂咏
作者：沈明臣
朝代：明
体裁：古风

鬅鬙石蒙头，龂腭山露齿。侈放金谷园，清占祗陀里。池馆错纷敷，神仙自栖只。丹梯引木末，清泉荫岩底。吹玉招赤松，缄书讯黄绮。无事但鸣弦，清商杂流徵。
武陵庄杂咏·其一
作者：沈明臣
朝代：明
体裁：古风

华馆敝绿野，修篁压崇垣。翳然蒙水木，青云永为樊。感时愿偃息，古道终龙蟠。调膳饵玉屑，酌醴㪺乳源。被服岂不佳，结束唯蘅荃。冲襟溯往古，默默谁为宣。
武陵庄杂咏·其二
作者：沈明臣
朝代：明
体裁：古风

通川绕清渠，浅流激幽石。乳麋渐生茸，豢鹤已成翮。新术无垢氛，故宇忻扫涤。永怀丘壑心，躬将课农织。晨策凌丹丘，夕归厌紫陌。忽枉岩中篇，贞心唯黍稷。
江上
作者：沈明臣
朝代：明
体裁：七言律诗

林间江上绝风尘，自向支离笑此身。坐石任他苍藓涴，闭门只许白云邻。一枝秋色聊当座，万里青山不寄人。管领沧洲閒日月，杖藜高过小乌巾。
江上
作者：沈明臣
朝代：明

林间江上绝风尘，自向支离笑此身。坐石任它苍藓涴，闭门时许白云邻。一枝秋色聊当座，万里青山不寄人。管领乾坤闲日月，杖藜高过小乌巾。
江上遇友人过兰溪因托附书抵方翁怙
作者：沈明臣
朝代：明
体裁：七言律诗

桃花春过熟鲥鱼，买酒因君一寄书。江渐依山分濲水，潮将带雨上桐庐。人须野鹤鸡群问，家在寒溪埠口居。旧说方干无别岛，白云随地可踌躇。
江夜
作者：沈明臣
朝代：明

起坐并汀花，空江月自华。一帆深夜渡，分月过前沙。
江曙
作者：沈明臣
朝代：明

曙光初破水，穆穆见江波。小艇穿花入，因知浦溆多。
汪长文同杨伯翼见过
作者：沈明臣
朝代：明
体裁：五言律诗

二子何为者，青天跨鹤来。把余苍玉杖，坐汝白云台。山色低看雨，江声远送雷。一时逢意气，日月眼中回。
沽酒行
作者：沈明臣
朝代：明
体裁：古风

江上放船如放马，波声不歇帆不下。才发金陵又晋陵，势倾千里龙骧者。世间快事能几何，对君沽酒君唱歌。君不见昨日行人说往事，恶风三月坐黄河。
泊下雉渎分乌字
作者：沈明臣
朝代：明
体裁：五言律诗

野泊当娄水，苍茫接太湖。吴王曾射雉，越客但闻乌。此夜惟明月，千年空霸图。谁将一卮酒，相与酹江芜。
泖上
作者：沈明臣
朝代：明

秋深泖上一经过，蟹舍鱼罾处处多。野屋无烟空绿树，夜风天畔响寒波。
洞庭秋月
作者：沈明臣
朝代：明

木落天青万里波，洞庭秋色月明多。不知何路长沙去，只唱三洲估客歌。
浣纱石
作者：沈明臣
朝代：明
体裁：五言绝句

不见浣纱人，空留浣纱石。石边春草痕，想见罗裙色。
浮州寺作
作者：沈明臣
朝代：明
体裁：七言律诗

浮州小寺水之涯，桥断堤倾路复斜。积瓦霜封残柳叶，坏墙寒覆古藤花。青林送客分三岛，白鸟窥僧住一沙。万室湖南烟水暮，不知谁是叔伦家。
浴凫池馆观朱邦宪唐子才投高壶歌呈赵太仆时章
作者：沈明臣
朝代：明
体裁：古风

高馆澄波沉绿雨，唐生选胜邀宾处。桐花未蕊燕栖梁，小钱贴池百舌语。堂中玉壶高丈许，两雄对垒誇长技。矢声落鼓春漏迟，酒满玻璃寒玉乳。铿锵迸地坠流星，贯耳穿心惊复喜。负徒就饮擸长缨，饥蛟注海吞无声。胜者张旗鼓馀勇，把箭似欲摧长城。伸臂仰天目不瞬，帣鞲太白仍自进。咋指扬扬意独矜，邯郸道上逢廉蔺。白日欲堕芙容溪，柳梢新月生天西。出门宾主俱大醉，太仆先还碧玉蹄。
海棠
作者：沈明臣
朝代：明
体裁：七言绝句

一曲春风醉后歌，白头其奈海棠何。半生自数看花伴，唯有秦淮市上多。
渔村夕照
作者：沈明臣
朝代：明

不知谁唱《白铜鞮》，杨柳村过即大堤。欸乃一声风断续，打鱼人背夕阳西。
渡峡江
作者：沈明臣
朝代：明
体裁：五言律诗

雨后趋官渡，春阴野望迷。江浑诸水聚，云杂乱山低。树湿莺犹困，风酸马自嘶。王孙行处草，无奈故萋萋。
渡峡江
作者：沈明臣
朝代：明

雨后趋官渡，春阴野望迷。江浑诸水聚，云杂乱山低。湿树莺犹困，风酸马自嘶。王孙行处草，无奈故萋萋。
游善卷洞
作者：沈明臣
朝代：明
体裁：古风

昔闻善卷薄天子，不受舜禅来逃此。赤符使者何处寻，百尺清潭洗其耳。遂令此洞名善卷，上乾下水三洞连。幽深奇绝不可状，秦人空把桃源传。欲呼太白题长句，南山之作唯韩愈。我才薄劣奈尔何，落笔恐遭山鬼怒。小洞千秋玉作泉，石发十尺浮龙涎。呀然一罅坼壁底，深黑独许蛟龙穿。古时堕石不敢堕，玉柱下垂三万个。倒挂苍藤挈巨鳌，舌吐神飞胆惊破。从南更转九斗坛，坛回陡觉飞青湍。白龙蜕骨几千段，岝崿崟㟢复万盘。谷虚水急鍧钟鼓，崖驰壁走狮象舞。欲滴不滴排乳窠，有声无声湿晴雨。水田叠叠仙人耕，玉禾金黍何年生。黝深澒洞不可测，谁持照水犀而行。近闻御史颇好事，束板为桴讨魑魅。白日老龙不得眠，厉风怒水驱军吏。伏流倒向小洞奔，却疑人世非乾坤。胡麻之饭留未出，凡人岂得寻其源。想当鸿濛欲判割，譬之大冶洪垆热。金镕百沸幻泡奇，渍水经风尽凝结。不然胡为妙莫穷，水晶镂刻珊瑚空。月中疑无广寒殿，海上岂有蓬莱宫。石洞参差叠楼阁，巨灵六丁不敢凿。我狂欲借天斧开，割裂山皮观厚薄。上洞更奇何所无，石床丹灶金玉符。万窍玲珑嵌鬼面，千神怒勇掷头颅。山僧把炬为前导，顾盼茫然唯大叫。奔腾飞舞诧神奇，戏斗笑哭穷天造。最怪中撑玉笋长，仙鼠夜放明珠光。岂是仙人未离食，米盐尚积千年粮。洞外春风寒刺骨，洞里气蒸汗濡发。路深火短不尽游，隔断仙凡真恍忽。出门磨石题姓名，古苔落粉青花明。同曹呼酒且一醉，世间万事皆浮萍。善卷所以弃天下，我亦胡为恋乡社。拂衣从此种桃花，欲上青天骑赤马。
游张公洞
作者：沈明臣
朝代：明

昨日游善卷，已谓天下无山川。今游张公洞，千惊万怪疑为梦。嗟我壮心欲与山争雄，大肆笔力天无功。乃今欲著一语不可得，始知天地之胜唯有兹山钟。我昔探禹穴，又曾蹑武夷。武夷峻削禹穴古，那如此洞幽而奇。张道陵，奈尔何，何年到此骑青骡？我今呼尔问踪迹，尔去人间尔谁识。丹垆无火石床寒，唯有空山万拳石。万拳之石何累累，幻形变态将胡为？造物无以显灵异，故此剧戏令人疑。山灵欲甗甗不得，天公为之驱霹雳。一斧势破神鬼愁，遂令万古青霞坼。巨阙前开后通窦，暗中一线青天漏。离奇诡怪万状陈，宝藏龙宫与天斗。两崖欹仄愁攀援，侧身却走脚在肩。欹乱撑拄，把炬自照行难前。石色黝然堆古漆，腻滑十步九步失。乍惊堕落千仞坑，又诧飞腾九天窟。燎灭灯昏只尺迷，万转千盘无路出。丹砂夜照鬼灯红，自有乾坤无白日。划然一隙通天明，罗列万户排层城。顿足大叫舌不缩，是谁槌碎琼楼倾。长廊飞来驾巨壑，修檐掀突欹朱楹。横撑直竖互纠结，缠绵杂沓皆相成。玉柱堕地不到尺，瑶栋插天悬半壁。寂若闲门闭落花，闹如绮户迎仙客。险逼重关镇华夷，严同帅府森戈戟。石乳绿结千年苔，又如五色莲花开。佛手拿云不可摘，玉芽迸笋何人栽。蜂房簇拥参差向，短者五尺长者丈。低张白玉云母屏，高搴素锦芙蓉嶂。盘盂积水寒玉膏，掬之洗眼明秋毫。恨无金丹炼紫石，出门空叹朱颜凋。吁嗟乎！平生之性嗜登陟，兹游信足偿吾癖。一挂万漏不敢辞，聊著狂言作游籍。只恐五岳之高徒在青云中，猛然欲去无长风。不如坐石投壶唤玉女，把酒一醉酬张公。
游横山同玄白
作者：沈明臣
朝代：明
体裁：七言律诗

西指横山路不遥，澄波十里泛兰桡。浮云漏日阴移树，远水穿林绿过桥。石壁垂莲青霭断，野田分局紫烟销。不知顾况台何处，遥想书声度碧霄。
湘水巫云曲
作者：沈明臣
朝代：明

湘江之水巫山云，朝暮相思那得分。渺渺高堂怨巫女，斑斑楚竹恨湘君。湘君巫女知何处，水中月色烟中树。只解春来幻作花，不解花飞没春路。阳台故道竟微茫，黄陵古庙久荒凉。鸳鸯锦水偏齐翼，鹦鹉芳洲空断肠。断肠复断肠，问君苦不苦？解佩江边忆楚妃，采莲渡口思交甫。草色如天染绿尘，杨花似雪扑青蘋。水为帝子眼中泪，云是襄王梦里人。梦里眼中俱不见，非烟非雾犹相眷。十二峰头画不成，三湘七泽俱流遍。采得蘋花不自由，更何人共木兰舟。曲终歌罢谁无泪，水远山长空独愁。天边属玉双双起，茜红裙色谁家女？欲言不言来不来，云不成云雨不雨。烟波尽日浩空津，明月当天似镜新。畴能良夜偏忘夜，若云逢春不怨春。怨春愁夜何时歇，岁岁春魂化啼渼。鹧鸪啼破九嶷天，王孙泣断苍梧月。
潇湘夜雨
作者：沈明臣
朝代：明

九疑山色望来空，客梦家山夜雨中。无奈鹧鸪啼到晓，黄陵庙口落花风。
潜陵
作者：沈明臣
朝代：明
体裁：五言绝句

潜陵蔓草中，知是谁家墓。白日无回光，青山有行路。
潺湲洞
作者：沈明臣
朝代：明
体裁：五言律诗

潺湲吹古雪，倒捲入银河。月色兼秋动，山声入夜多。云来湿不去，雷疾响难过。枕石惊还起，天风摧大波。
灵岩山
作者：沈明臣
朝代：明

响屟廊空香径微，千年往迹故应非。青山花草斜阳下，唯见残僧晒衲衣。
燕子矶
作者：沈明臣
朝代：明
体裁：七言绝句

燕子江边客又来，东风空忆凤凰台。十年旧事三春梦，一日寒潮两度回。
琼楼
作者：沈明臣
朝代：明

天上琼楼十二阑，莫将容易比人间。风生汉帝延凉殿，日落吴王销夏湾。羽磬遥浮瀛海至，凤笙轻度缑云间。南威在御西施醉，先卷珠帘待月还。
瑶台
作者：沈明臣
朝代：明
体裁：七言律诗

万里瑶台接绛河，九霄明月傍人多。借吹天上苍龙管，愿著江东白鹭蓑。罗袖薄沾花气湿，玉钗轻度水风和。莫言今夕此何夕，自有相思托女萝。
留别海陵诸君得阳字
作者：沈明臣
朝代：明
体裁：五言律诗

莽莽去淮杨，孤帆道路长。海风吹大雪，江气射残阳。人世多离别，吾曹独慨慷。赖君尊酒在，愿以醉为乡。
留别社中诸友
作者：沈明臣
朝代：明
体裁：五言律诗

明时容落魄，达士任疏狂。一命不挂籍，百年何所忙。山川知姓氏，天地借文章。惟有故人泪，寄书犹几行。
病热行寄叶郑朗
作者：沈明臣
朝代：明
体裁：古风

赤日赭天空咄咄，荒村槐死无凉樾。蒸人火云屯不流，浸骨冰山险难歇。暮沼徒饶青草蛙，春江已过桃花鳜。旧有蕲州六尺簟，汗沾节腻久不滑。正欲眠时不得眼，蝇蚊往往来相龁。思君嗟君新病起，尚恐形神未超越。且扫青山白石床，昼偃凉风夜明月。江东芡实字鸡头，海外茶芽名雀舌。试令烹剥度炎歊，空林无人堪散发。纵有卞璞须自珍，左足无令楚王刖。
病遣
作者：沈明臣
朝代：明
体裁：五言律诗

幸得贫无事，因怜病不妨。方书閒自检，药裹漫曾忘。删去诗仍改，移来竹暂黄。引儿初学语，那敢恣清狂。
登妙高台远瞩
作者：沈明臣
朝代：明
体裁：古风

西陟何崔嵬，崇基夙曾构。白云荡空阶，红壁射高溜。万岭盘斗蛟，中区显孤秀。五色纷以披，春阳逗云岫。阴霾开昨寒，迥涧回今昼。田霞耕阪叠，溪霜响林漱。西教肃瞿昙，狞猛驯山兽。藤结秋干龛，钖鸣秋冰甃。乃兹荒秽场，苍莽穴鼯鼬。坐以息纷拿，内典竟渊究。神理当自超，局影多瘢垢。眺望遥峰长，兹心敢终负。
登明州郡城楼
作者：沈明臣
朝代：明

缥渺高楼倚日曛，万山寒色大江分。横天中断疑为雨，截海东来半是云。老尉亭侵龙女庙，官奴城对鲍郎坟。登临细数前朝事，谓有黄晟领冠军。